text:
MUTU 13
Anaphunzira pa Zolakwa Zake
1, 2. (a) Kodi zochita za Yona zinachititsa kuti iyeyo ndi anthu ena akumane ndi mavuto otani? (b) Kodi nkhani ya Yona ingatithandize bwanji?
YONA analakalaka ataletsa chiphokoso chobowola m’khutu. Linali phokoso la chimphepo chadzaoneni komanso cha zimafunde zazikulu ngati mapiri zimene zinkawomba mwamphamvu sitima imene anakwera. Koma chimene chinam’bowola m’mimba kwambiri Yona chinali kukuwa kwa anthu oyendetsa sitimayo, omwe ankayesetsa kuti sitimayo isamire. Yona ankangoona kuti anthu onsewa afa, ndipo akanafadi chifukwa cha iyeyo.
2 Kodi zinatani kuti Yona apezeke m’mavuto amenewa? Iye anali atamulakwira kwambiri Mulungu wake, Yehova. Kodi analakwa chiyani? Kodi pali zimene akanachita kuti zinthu ziyambe kumuyenderanso bwino? Tingaphunzire zambiri poona mayankho a mafunso amenewa. Mwachitsanzo, nkhani ya Yona imatithandiza kuona kuti ngakhale anthu amene ali ndi chikhulupiriro chenicheni, angathe kulakwitsa zinthu. Imatithandizanso kuona mmene anthu oterewa angakonzere zolakwazo.
Mneneri wa ku Galileya
3-5. (a) Kodi anthu ambiri amakumbukira chiyani akamva za Yona? (b) Kodi tikudziwa zotani zokhudza Yona? (Onaninso mawu a m’munsi.) (c) N’chifukwa chiyani ntchito ya Yona monga mneneri inali yovuta komanso yosasangalatsa?
3 Anthu ambiri akamva za Yona, amangoganizira za zolakwa zake, mwina zokhudza kusamvera kwake kapena kusachitira ena chifundo. Komatu Yona analinso ndi makhalidwe ambiri abwino. Kumbukirani kuti Yehova Mulungu anam’sankha kuti akhale mneneri wake. Yona akanakhala wosakhulupirika kapena wochita zoipa, Yehova sakanam’patsa udindo waukulu ngati umenewu.
Ngakhale kuti Yona analakwitsa zinthu zina, analinso ndi makhalidwe ambiri abwino
4 Baibulo limafotokoza zinthu zina zotithandiza kumudziwa bwino Yona. (Werengani 2 Mafumu 14:25.) Iye anali wochokera ku Gati-heferi, dera lomwe linali pa mtunda wa makilomita anayi kuchokera ku tauni ya Nazareti. Tauni imeneyi ndi komwe Yesu Khristu anakulira patapita zaka pafupifupi 800 kuchokera m’nthawi ya Yona. * Yona anali mneneri m’nthawi ya ulamuliro wa Mfumu Yerobiamu Wachiwiri, yemwe ankalamulira mafuko 10 a Isiraeli. Apa n’kuti Eliya atafa kalekale. Komanso Elisa yemwe anadzalowa m’malo mwa Eliya n’kuti atafa kale pa nthawi imene bambo ake a Yerobiamu ankalamulira. Ngakhale kuti Yehova anagwiritsira ntchito anthu amenewa kuthetsa kulambira Baala, mtundu wa Isiraeli unali utayambiranso kulambira konyenga. Tsopano dzikolo linkalamulidwa ndi mfumu imene ‘inapitiriza kuchita zoipa pamaso pa Yehova.’ (2 Maf. 14:24) Motero, tingathe kuona kuti ntchito ya Yona siinali yophweka kapena yokondweretsa. Komabe iye anachita ntchitoyi mokhulupirika.
5 Tsiku lina Yehova anapatsa Yona ntchito inayake. Koma Yona anaona kuti ntchito imeneyi ndi yovuta kwambiri. Kodi inali ntchito yotani?
“Nyamuka Upite Kumzinda . . . wa Nineve”
6. Kodi Yehova anapatsa Yona ntchito yotani, ndipo n’chifukwa chiyani Yona anaona kuti ntchito imeneyi inali yovuta?
6 Yehova anauza Yona kuti: “Nyamuka upite kumzinda waukulu wa Nineve. Kumeneko ukadzudzule anthu a mumzindawo ndi kuwauza kuti ine ndaona zoipa zimene akuchita.” (Yona 1:2) N’zosavuta kumvetsa chimene chinam’chititsa Yona kuona kuti ntchito imeneyi ndi yovuta kwambiri. Mzinda wa Nineve unali pamtunda wa makilomita 800 kulowera kum’mawa ndipo unali ulendo woyenda mwezi wathunthu wapansi. Koma sikuti Yona ankaopa zimenezi. Iye ankayenera kukalalikira ku Nineve zoti Yehova akufuna kulanga anthuwo. Anthu amenewa anali Asuri ndipo anali anthu oopedwa chifukwa anali ouma mtima kwambiri ndiponso okonda zachiwawa. Ngakhale pakati pa Aisiraeli, omwe anali anthu a Mulungu, ndi anthu ochepa chabe amene anamvetsera uthenga wa Yona, ndiye kuli bwanji anthu akunja amenewa? Kodi mneneri wa Yehova mmodzi yekha zikanamuyendera bwanji mumzinda waukulu wa Nineve, womwe unatchedwa kuti “mzinda wokhetsa magazi”?—Nah. 3:1, 7.
7, 8. (a) Kodi Yona anatani poyesetsa kuthawa ntchito imene Yehova anamupatsa? (b) N’chifukwa chiyani sitiyenera kuganiza kuti Yona anali munthu wamantha?
7 Sitikudziwa ngati Yona ankaganizira zonsezi kapena ayi. Koma zimene tikudziwa n’zakuti iye anathawa. Yehova anam’tuma kuti apite ku Nineve, komwe kunali kum’mawa, koma Yona analowera kumadzulo ndipo ankafuna kupita kutali kwambiri. Atafika mumzinda wa Yopa anakwera sitima yapamadzi yopita ku Tarisi. Akatswiri ena amati dera la Tarisi linali ku Spain. Ngati zimenezi n’zoona, ndiye kuti Yona ankathawira ku dera limene linali pamtunda wa makilomita 3,500 kuchokera ku Nineve. Ulendowu ukanam’tengera chaka chathunthu, chifukwa ukanam’fikitsa kumapeto kwenikweni kwa Nyanja Yaikulu. Apatu tingaone kuti Yona anatsimikizadi zothawa ntchito imene Yehova anam’patsa.—Werengani Yona 1:3.
8 Kodi zimenezi zikusonyeza kuti Yona anali munthu wamantha? Tisafulumire kuganiza choncho. M’nkhani ino tiona kuti iye anachitanso zinthu zosonyeza kulimba mtima kwambiri. Kungoti, mofanana ndi tonsefe, Yona nayenso anali munthu wopanda ungwiro. (Sal. 51:5) Kodi ndani amene sanayambe wachitapo mantha?
9. Kodi nthawi zina tingamve bwanji Yehova akatipatsa ntchito, nanga zikatero tiyenera kukumbukira mfundo yofunika iti?
9 Nthawi zina tingaone kuti Mulungu akufuna kuti tichite chinthu chinachake chimene tikuona kuti n’chovuta kwambiri, mwinanso chosatheka kumene. Mwinanso tikhoza kumaopa kugwira ntchito yolalikira uthenga wabwino wa Ufumu wa Mulungu imene Mkhristu aliyense ayenera kuchita. (Mat. 24:14) N’zosavuta kuiwala mfundo yofunika kwambiri imene Yesu ananena yakuti: “Zinthu zonse n’zotheka ndi Mulungu.” (Maliko 10:27) Popeza tonse nthawi zina timaiwala mfundo imeneyi, tingathe kumvetsa chifukwa chake Yona anaganiza kuti sangathe kugwira ntchito imene Mulungu anamupatsa. Komano kodi Yona anakumana ndi zotani pamene ankathawa?
Yehova Anaphunzitsa Mneneri Wosamverayu
10, 11. (a) Kodi Yona ayenera kuti ankaganiza chiyani Sitima imene anakwera itanyamuka? (b) Kodi pa ulendowu anthu anakumana ndi zotani?
10 Yerekezerani kuti mukuona Yona akulowa m’sitima yapamadzi n’kupeza malo abwino okhala. N’kutheka kuti sitimayi inali yonyamula katundu ndipo inali ya ku Foinike. Yona anangokhala duu n’kumaonerera anthu oyendetsa sitimayo ali pakalapakala kukonzekera kuchoka padokopo. Sitimayi itanyamuka, dokolo linayamba kuzimiririka pang’onopang’ono kenako osaonekanso ndipo mwina Yona ankangoti basi pamenepa wathawa. Koma mwadzidzidzi panyanjapo panayamba chimphepo.
11 Madzi anawinduka mochititsa nthumanzi ndipo panabuka mafunde aatali oti angathe kumiza ngakhale sitima zikuluzikulu za masiku ano. Pasanapite nthawi, sitima yamatabwayo mwina inkangooneka ngati kabokosi ka machesi pakati pa zimafunde zazikulu ngati mapiri. Sitikudziwa ngati pa nthawiyo Yona ankadziwa mfundo imene anadzailemba pambuyo pake, yakuti: “Yehova anabweretsa chimphepo champhamvu panyanjapo.” Komabe Yona anaona oyendetsa sitimayo akufuulira milungu yawo yosiyanasiyana kuti iwathandize, ndipo iye ankadziwa kuti milungu yawoyo siingawathandize. (Lev. 19:4) Iye analemba kuti: “Chombocho chinatsala pang’ono kusweka.” (Yona 1:4) Koma kodi Yona akanapemphera bwanji kwa Mulungu wake popeza pa nthawiyi ankathawa Mulungu wake yemweyo?
12. (a) N’chifukwa chiyani sitiyenera kuganiza kuti Yona anagona chifukwa chakuti analibe nazo ntchito zimene zinkachitikazo? (Onaninso mawu a m’munsi.) (b) Kodi Yehova anathandiza bwanji anthuwo kudziwa chimene chinayambitsa vuto?
12 Chifukwa chothedwa nzeru, Yona anapita m’chipinda cha pansi pa sitimayo n’kugona tulo tofa nato. * Mkulu wa oyendetsa sitima atam’peza, anamudzutsa n’kumuuza kuti nayenso apemphere kwa mulungu wake. Poona kuti chimphepochi chinali chachilendo, anthuwo anachita maere kuti adziwe munthu amene wawabweretsera tsoka limeneli. N’zachidziwikire kuti mtima wa Yona unagunda kwambiri ataona kuti maerewo sakugwera aliyense mwa anthuwo. Posakhalitsa Yona anadziwa kuti Yehova ndi amene ankachititsa chimphepocho ndi kutsogolera maerewo n’cholinga choti aliyense adziwe kuti wolakwa sanali wina ayi koma Yonayo.—Werengani Yona 1:5-7.
13. (a) Kodi Yona anaulula chiyani kwa anthuwo? (b) Kodi iye anauza anthuwo kuti amuchite chiyani, ndipo n’chifukwa chiyani?
13 Kenako Yona anaulula zonse kwa oyendetsa sitimawo. Anawauza kuti iye ndi mtumiki wa Mulungu wamphamvuyonse, Yehova, ndipo anam’chimwira pothawa. Anawauzanso kuti zimene anachitazo n’zimene zinachititsa kuti anthuwo akumane ndi mavuto. Amunawo anadabwa kwambiri ndipo anachita mantha. Iwo anam’funsa zimene angachite kuti apulumutse sitimayo komanso miyoyo yawo. Kodi Yona anawayankha bwanji? Ayenera kuti anachita mantha kwambiri ataganiza zoponyedwa m’nyanja yomwe inali yozizira komanso yoopsa kwambiri. Komabe iye sanafune kuphetsa anthu onsewo akudziwa kuti angathe kuwapulumutsa. Choncho anauza anthuwo kuti: “Mundinyamule n’kundiponya m’nyanjamu ndipo nyanjayi ikhala bata. Chifukwa ndikudziwa kuti mkunthowu ukuchitika chifukwa cha ine.”—Yona 1:12.
14, 15. (a) Kodi tingatsanzire bwanji chikhulupiriro cha Yona? (b) Kodi oyendetsa sitimawo anatani Yona atawauza kuti amuponyere m’nyanja?
14 Yona akanakhala munthu wamantha sakananena mawu ngati amenewa. Yehova ayenera kuti anasangalala poona kulimba mtima kwake, komanso mtima wake wololera kufera ena pa nthawi yovuta ngati imeneyi. Apatu tingathe kuona kuti Yona anali ndi chikhulupiriro cholimba kwambiri. Ifenso masiku ano tingatsanzire chikhulupiriro chake pokhala okonzeka kuvutikira ena. (Yoh. 13:34, 35) Tikaona anzathu akufunikira kulimbikitsidwa mwauzimu kapena kuthandizidwa mwa njira ina iliyonse, kodi timadzipereka kuwathandiza? Tikamayesetsa kuwathandiza, Yehova amasangalala kwambiri.
15 N’kutheka kuti oyendetsa sitima aja anakhudzidwa mtima kwambiri, chifukwa poyamba anakana kumuponya Yona m’nyanjamo. Iwo anayesetsa ndi mphamvu zawo zonse kulimbana ndi chimphepocho, koma analephera ndipo chimphepocho chinkangowonjezereka. Potsiriza pake anaona kuti sangachitirenso mwina. Choncho, iwo anafuula kwa Yehova, Mulungu wa Yona, kuti awachitire chifundo ndipo anam’nyamula Yonayo, kumukokera m’mphepete mwa sitimayo, n’kumuponyera m’nyanja.—Yona 1:13-15.
Yehova Anam’chitira Chifundo N’kumupulumutsa
16, 17. Fotokozani zimene zinachitikira Yona ataponyedwa m’madzi. (Onaninso chithunzi chili m’munsichi.)
16 Yona anagwera m’nyanjayo yomwe pa nthawiyo inkachita mafunde oopsa. N’kutheka kuti anayesa umu ndi umu kuti asambire, kwinaku akuona sitimayo ikupita poteropo. Koma mwamsanga Yona anakwiririka m’zimafunde zija n’kuyamba kumira. Apa iye ankangoti basi, kwake kwatha.
17 Patapita nthawi, Yona anafotokoza mmene ankamvera pa nthawiyi. Iye anayamba kuganizira zinthu zambirimbiri. Anadandaula kwambiri poganiza kuti sadzaonanso kachisi wokongola wa Yehova ku Yerusalemu. Kenako anangozindikira kuti wafika pansi penipeni pa nyanja, pafupi ndi tsinde la mapiri ndipo anakodwa m’ziyangoyango. Iye ankangoona kuti manda ake akhala omwewa.—Werengani Yona 2:2-6.
18, 19. (a) Kodi n’chiyani chinachitikira Yona atafika pansi pa nyanja, nanga anamezedwa ndi chiyani? (b) Kodi ndani anapangitsa zimenezi? (Onaninso mawu a m’munsi.)
18 Koma mwadzidzidzi anangoona chinthu chinachake chachikulu, chabii chikubwera poteropo. Kenako chinam’thamangira kukamwa kwake kuli yasaa. Chinthuchi chinali chinsomba ndipo Yona anangozindikira kuti cham’meza.
19 Apa anaganiza kuti afa basi. Komabe Yona anadabwa kuti adakali moyo. Chinsomba chomwe chinamumezachi, sichinam’tafune ndipo atafika m’mimba mwa nsombayo sanagayidwe. Iye ankathanso kupuma bwinobwino ngakhale kuti amenewa anayenera kukhala manda ake. Patapita nthawi, Yona anayamba kuchita mantha kwambiri. N’zosakayikitsa kuti Mulungu wake,Yehova, ndi amene ‘anatumiza chinsomba chachikuluchi kuti chim’meze.’ *—Yona 1:17.
20. Kodi tingaphunzire chiyani pa pemphero la Yona ali m’mimba mwa chinsomba?
20 Yona anakhala m’mimba mwa chinsombacho kwa maola ambiri. M’mimba mwa chinsombacho munali chimdima chandiweyani. Iye anayamba kusinkhasinkha ndiponso kupemphera kwa Yehova Mulungu. Pemphero lake, lomwe lili m’chaputala chachiwiri cha buku la Yona, limatithandiza kum’dziwa bwino. Limasonyeza kuti Yona ankadziwa bwino Malemba chifukwa anatchula mfundo zambiri za m’buku la Masalimo. Limasonyezanso kuti iye anali ndi mtima woyamikira. Yona ananena kuti: “Koma ine, ndidzakutamandani ndi kupereka nsembe kwa inu. Zimene ndalonjeza ndidzazikwaniritsa. Chipulumutso chimachokera kwa Yehova.”—Yona 2:9.
21. Kodi Yona anaphunzira chiyani pa nkhani ya chipulumutso, nanga ifeyo tikuphunzirapo chiyani?
21 Yona anaphunzira kuti Yehova angathe kupulumutsa munthu aliyense, kulikonse ndiponso nthawi ina iliyonse. Ngakhale kuti mtumiki wakeyu anali “m’mimba mwa nsomba,” Yehova anam’pulumutsa. (Yona 1:17) Yehova yekha ndi amene akanatha kuchititsa kuti munthu akhalebe ndi moyo m’mimba mwa nsomba kwa masiku atatu, usana ndi usiku. Masiku ano ndi bwino kuti tizikumbukira zoti Yehova ndi ‘amene amasunga mpweya wathu.’ (Dan. 5:23) Izi zikusonyeza kuti Yehova ndi amene amatisamalira kuti tikhalebe ndi moyo. Kodi timayamikira zimenezi? Ndiyetu tizimumvera nthawi zonse.
22, 23. (a) Kodi Yona anasonyeza bwanji kuti anali woyamikira? (b) Kodi tingatsanzire bwanji Yona ngati titalakwitsa zinthu?
22 Kodi Yona anayamba kumvera Yehova posonyeza kuyamikira kwake? Inde. Patatha masiku atatu, chinsomba chija chinapita m’mphepete mwa nyanja ndipo “chinalavula Yona kumtunda.” (Yona 2:10) Tangoganizirani, Yona sanafunike kusambira kuti akafike kumtunda. Komabe, atafika kumtundako anafunika kudziwa kolowera. Pasanapite nthawi, Yona anakumananso ndi mayesero ena amene akanaonetsa ngati iye ankayamikira Yehova chifukwa cha zimene anamuchitira. Lemba la Yona 3:1, 2, limati: “Yehova analankhula ndi Yona kachiwiri kuti: ‘Nyamuka, upite kumzinda waukulu wa Nineve, ndipo kumeneko ukalalikire zimene ndikuuze.’” Kodi Yona anatani?
23 Iye sanazengereze. Baibulo limati: “Pamenepo Yona ananyamuka ndi kupita ku Nineve mogwirizana ndi mawu a Yehova.” (Yona 3:3) Yona anamvera Mulungu, zomwe zikusonyezeratu kuti anali ataphunzira pa zolakwa zake. Apanso tiyenera kutsanzira chikhulupiriro cha Yona. Tonse ndife ochimwa ndipo timalakwitsa zinthu zina. (Aroma 3:23) Komano tikatero, kodi timangogweratu ulesi, kapena timaphunzirapo kanthu pa zolakwa zathuzo n’kuyamba kumvera Mulungu?
24, 25. (a) Kodi Yona adakali moyo anadalitsidwa bwanji? (b) Kodi m’tsogolo Yona adzasangalala kudziwa chiyani?
24 Kodi Yehova anam’dalitsa Yona chifukwa cha kumvera? Inde, anatero. Mwachitsanzo, zikuoneka kuti patsogolo pake Yona anadziwa kuti atangodzipereka kuti aponyedwe m’madzi, chimphepo chija chinasiya ndipo anthu aja anakafika kwawo bwinobwino. Moti onse “anayamba kuopa Yehova kwambiri” ndipo anapereka nsembe kwa Yehovayo, m’malo mwa milungu yawo.—Yona 1:15, 16.
25 Komanso Yona anadalitsidwa kwambiri m’tsogolo, chifukwa Yesu anayerekezera nthawi imene Yona anakhala m’mimba mwa chinsomba ndi nthawi imene iyeyo adzakhale ali m’manda. (Werengani Mateyu 12:38-40.) Yona akadzauka, adzasangalala kwambiri akadzamva zoti anadalitsidwa m’njira imeneyi. (Yoh. 5:28, 29) Dziwani kuti Yehova amafunitsitsanso kukudalitsani. Choncho, mofanana ndi Yona, inunso muziyesetsa kuphunzira pa zolakwa zanu ndipo muzisonyeza mzimu womvera komanso wololera kuvutikira ena.
^ ndime 4 N’zochititsa chidwi kuti Yona anachokera m’tauni ya ku Galileya chifukwa choti, ponyoza Yesu, Afarisi ananena kuti: “Fufuza ndipo sudzapeza pamene pamati m’Galileya mudzatuluka mneneri.” (Yoh. 7:52) Omasulira mabuku ndiponso ofufuza ambiri amati ponena mawu amenewa, Afarisi ankatanthauza kuti m’mbuyomo kapena pa nthawiyi panalibiretu mneneri aliyense amene anachokera m’chigawo chonyozeka cha Galileya. Ngati izi n’zimenedi Afarisiwo ankatanthauza, ndiye kuti iwo ankanena zinthu zotsutsana ndi mbiri komanso ulosi wa m’Baibulo.—Yes. 9:1, 2.
^ ndime 12 Baibulo la Septuagint limanena kuti Yona anagona tulo mpaka kufika poliza nkonono. Komabe tisaganize kuti Yona anagona chifukwa choti analibe nazo ntchito zimene zinkachitikazo. Tisaiwale kuti anthu ena amagona kwambiri akakhala ndi nkhawa. Mwachitsanzo, pamene zinthu zinavuta kwambiri m’munda wa Getsemane, Yesu atatsala pang’ono kugwidwa, Petulo, Yakobo, ndi Yohane ‘anagona chifukwa cha chisoni.’—Luka 22:45.
^ ndime 19 Mawu achiheberi amene anawamasulira kuti “nsomba,” m’Chigiriki anawamasulira kuti “chilombo cha m’nyanja,” kapena kuti “chinsomba chachikulu.” Ngakhale kuti sitikudziwa kuti imeneyi inali nsomba yanji, komabe tikudziwa kuti m’nyanja ya Mediterranean muli nsomba zikuluzikulu zamtundu wa shaki zimene zingathe kumeza munthu wathunthu. M’nyanja zina nsomba zimenezi zimatha kukula kwambiri moti zina zimakhala zazitali mamita 15, kapenanso kuposa.


c: text/html

text: 2 Tsopano Yehova analankhula ndi Mose ndi Aroni kuti:2 “Ana a Isiraeli azikhoma mahema awo, aliyense azikhoma hema wake m’chigawo chawo cha mafuko atatu,+ potsata chizindikiro cha nyumba ya makolo ake. Azikhoma mahema awo mozungulira chihema chokumanako komanso moyang’ana chihemacho.3 “Chigawo cha mafuko atatu cha Yuda ndi asilikali awo, chizimanga msasa wawo kum’mawa kotulukira dzuwa. Mtsogoleri wa ana a Yuda ndi Naasoni,+ mwana wa Aminadabu.4 Asilikali ake olembedwa mayina alipo 74,600.+5 Kumbali yake imodzi azimangako a fuko la Isakara.+ Mtsogoleri wa ana a Isakara ndi Netaneli,+ mwana wa Zuwara.6 Asilikali ake olembedwa mayina alipo 54,400.+7 Kumbali yake ina azimangako a fuko la Zebuloni. Mtsogoleri wa ana a Zebuloni ndi Eliyabu,+ mwana wa Heloni.8 Asilikali ake olembedwa mayina alipo 57,400.+9 “Asilikali onse olembedwa mayina a msasa wa Yuda alipo 186,400. Amenewa azikhala oyamba kunyamuka.+10 “Chigawo cha mafuko atatu cha Rubeni+ ndi asilikali awo, chizimanga msasa wawo kum’mwera. Mtsogoleri wa ana a Rubeni ndi Elizuri,+ mwana wa Sedeuri.11 Asilikali ake olembedwa mayina alipo 46,500.+12 Kumbali yake imodzi azimangako a fuko la Simiyoni. Mtsogoleri wa ana a Simiyoni ndi Selumiyeli,+ mwana wa Zurisadai.13 Asilikali ake olembedwa mayina alipo 59,300.+14 Kumbali yake ina azimangako a fuko la Gadi. Mtsogoleri wa ana a Gadi ndi Eliyasafu,+ mwana wa Reueli.15 Asilikali ake olembedwa mayina alipo 45,650.+16 “Asilikali onse olembedwa mayina a msasa wa Rubeni alipo 151,450. Amenewa azikhala achiwiri kunyamuka.+17 “Posamutsa chihema chokumanako,+ gulu la msasa wa Alevi+ lizikhala pakati pa magulu a misasa ina.“Dongosolo limene azilitsatira posamuka,+ n’limenenso azitsatira pomanga misasa yawo, aliyense m’malo ake, malinga ndi chigawo chawo cha mafuko atatu.18 “Chigawo cha mafuko atatu cha Efuraimu+ ndi asilikali awo, chizimanga msasa wawo kumadzulo. Mtsogoleri wa ana a Efuraimu ndi Elisama,+ mwana wa Amihudi.19 Asilikali ake olembedwa mayina alipo 40,500.+20 Kumbali yake imodzi azimangako a fuko la Manase.+ Mtsogoleri wa ana a Manase ndi Gamaliyeli,+ mwana wa Pedazuri.21 Asilikali ake olembedwa mayina alipo 32,200.+22 Kumbali yake ina azimangako a fuko la Benjamini.+ Mtsogoleri wa ana a Benjamini ndi Abidana,+ mwana wa Gidoni.23 Asilikali ake olembedwa mayina alipo 35,400.+24 “Asilikali onse olembedwa mayina a msasa wa Efuraimu alipo 108,100. Amenewa azikhala achitatu kunyamuka.+25 “Chigawo cha mafuko atatu cha Dani ndi asilikali awo, chizimanga msasa wawo kumpoto. Mtsogoleri wa ana a Dani ndi Ahiyezeri,+ mwana wa Amisadai.26 Asilikali ake olembedwa mayina alipo 62,700.+27 Kumbali yake imodzi azimangako a fuko la Aseri. Mtsogoleri wa ana a Aseri ndi Pagiyeli,+ mwana wa Okirani.28 Asilikali ake olembedwa mayina alipo 41,500.+29 Kumbali yake ina azimangako a fuko la Nafitali.+ Mtsogoleri wa ana a Nafitali ndi Ahira,+ mwana wa Enani.30 Asilikali ake olembedwa mayina alipo 53,400.+31 “Asilikali onse olembedwa mayina a msasa wa Dani alipo 157,600. Amenewa azikhala omalizira kunyamuka,+ malinga ndi zigawo za Aisiraeli za mafuko atatuatatu.”32 Amenewa ndiwo anali olembedwa mayina a ana a Isiraeli, malinga ndi nyumba ya makolo awo. Asilikali onse olembedwa mayina m’misasa yonse, analipo 603,550.+33 Koma Alevi sanawawerenge+ pamodzi ndi ana a Isiraeli enawo, monga Yehova analamulira Mose.34 Ana a Isiraeli anachita zonse monga mmene Yehova analamulira Mose.+ Dongosolo limene analitsatira pomanga misasa yawo m’zigawo za mafuko atatu,+ n’limenenso anatsatira posamuka,+ aliyense m’banja lake malinga ndi nyumba ya makolo ake.

robotstxt: allowed

filter: keep


text: 8 Yehova analankhulanso ndi Mose, kuti:2 “Lankhula ndi Aroni, unene kuti, ‘Ukayatsa nyale 7 zija, ziziunika malo apatsogolo pa choikapo nyalecho.’”+3 Ndipo Aroni anayamba kuchitadi zimenezo. Anayatsa nyalezo kuti ziwalitse malo apatsogolo pa choikapo nyalecho,+ monga mmene Yehova analamulira Mose.4 Choikapo nyalecho chinali chooneka motere kapangidwe kake: Chinali chosula, chagolide. Chinasulidwa kuchokera kutsinde lake mpaka kumaluwa ake.+ Anachisula malinga ndi chitsanzo chimene Yehova anaonetsa+ Mose m’masomphenya.5 Yehova anapitiriza kulankhula ndi Mose, kuti:6 “Tenga Alevi pakati pa ana a Isiraeli, ndipo uwayeretse.+7 Kuwayeretsa kwake uchite motere: Uwawaze madzi oyeretsera machimo,+ ndipo iwo amete thupi lonse.+ Komanso achape zovala zawo+ kuti akhale oyera.+8 Kenako iwo atenge ng’ombe yaing’ono yamphongo,+ pamodzi ndi nsembe yake yambewu+ ya ufa wosalala wothira mafuta. Iweyo utenge ng’ombe inanso yaing’ono yamphongo ya nsembe yamachimo.+9 Ukatero, ubweretse Aleviwo kuchihema chokumanako, ndipo usonkhanitse khamu lonse la ana a Isiraeli.+10 Ndiyeno upereke Aleviwo pamaso pa Yehova, ndipo ana a Isiraeliwo aike+ manja awo pa Aleviwo.+11 Pamenepo, Aroni auze Aleviwo kuti ayende uku ndi uku pamaso pa Yehova monga nsembe yoweyula*+ ya ana a Isiraeli. Iwo azigwira ntchito yotumikira Yehova.+12 “Aleviwo aike manja awo pamitu ya ng’ombe zamphongozo.+ Pambuyo pake, upereke kwa Yehova ng’ombe imodzi monga nsembe yamachimo, ndipo inayo uipereke monga nsembe yopsereza yophimbira machimo+ a Alevi.13 Uimiritse Aleviwo pamaso pa Aroni ndi ana ake, ndi kuwauza kuti ayende uku ndi uku monga nsembe yoweyula kwa Yehova.14 Upatule Aleviwo pakati pa ana a Isiraeli kuti akhale anga.+15 Pambuyo pake, Aleviwo azitumikira pachihema chokumanako.+ Chotero uwayeretse, ndi kuwauza kuti ayende uku ndi uku monga nsembe yoweyula.+16 Amenewa ndi operekedwa. Aperekedwa kwa ine kuchokera pakati pa ana a Isiraeli.+ Ine ndikuwatenga iwowa m’malo mwa onse otsegula mimba ya mayi awo, oyamba kubadwa onse pakati pa ana a Isiraeli.+17 Mwana woyamba kubadwa aliyense pakati pa ana a Isiraeli ndi wanga, kaya akhale wa munthu kapena wa nyama.+ Pa tsiku limene ndinapha mwana woyamba kubadwa aliyense m’dziko la Iguputo+ ndinawapatula kuti akhale anga.+18 Choncho m’malo mwa ana oyamba kubadwa onse a Isiraeli, ndikutenga Alevi kuti akhale anga.+19 Ndipo ndidzapereka Alevi kwa Aroni ndi ana ake monga operekedwa kuchokera mwa ana a Isiraeli.+ Aleviwo adzatumikira m’malo mwa ana a Isiraeli pachihema chokumanako,+ ndipo aziphimba machimo a ana a Isiraeli.+ Chifukwa cha utumiki wawowo, mliri sudzawagwera ana a Isiraeli pakuti sadzayandikira malo oyerawo.”20 Choncho Mose ndi Aroni ndi khamu lonse la ana a Isiraeli, anachita zonse zofunikira kwa Alevi. Ana a Isiraeliwo anachitira Aleviwo malinga ndi zonse zimene Yehova analamula Mose zokhudza Alevi.21 Aleviwo anadziyeretsa+ n’kuchapa zovala zawo. Pambuyo pake, Aroni anawauza kuti ayende uku ndi uku monga nsembe yoweyula pamaso pa Yehova.+ Kenako Aroniyo anawaphimbira machimo awo kuti awayeretse.+22 Ndiyeno Aleviwo analowa n’kukayamba utumiki wawo m’chihema chokumanako, pamaso pa Aroni ndi ana ake.+ Anthu anachitira Aleviwo malinga ndi zimene Yehova analamula Mose zokhudza Alevi.23 Tsopano Yehova anauza Mose kuti:24 “Lamulo lokhudza Alevi ndi ili: Kuyambira wazaka 25 kupita m’tsogolo azilowa m’gulu la otumikira m’chihema chokumanako.25 Koma akakwanitsa zaka 50 atuluke m’gululo, ndipo asadzatumikirenso.26 Iye azingothandizira abale ake m’chihema chokumanako pochita utumiki wawo, koma asatumikire. Umu ndi mmene uzichitira ndi Alevi malinga ndi ntchito zawo.”+


text:
Kodi Dziko la South Korea Liyamba Kulemekeza Ufulu wa Anthu Wochita Zinthu Mogwirizana ndi Zimene Amakhulupirira?
Bambo Seon-hyeok Kim omwe ali ndi zaka 28 ndipo ali ndi mkazi komanso ana, akulimbana ndi vuto lalikulu kwambiri pa moyo wawo. Chakumayambiriro kwa 2015, bambowa anazengedwa mlandu kukhoti wokana ntchito yausilikali chifukwa cha zimene amakhulupirira. Potengera malamulo amene mayiko ambiri amatsatira, khoti la m’chigawo cha Gwangju linagamula kuti bambo Kim ndi wosalakwa. Chigamulo choterechi chinali chachilendo m’dziko la South Korea chifukwa chakuti kwa zaka zambiri, anthu masauzande ambiri amene amakana ntchito ya usilikali chifukwa cha zimene amakhulupirira akhala akumangidwa n’kuikidwa m’ndende. Choncho, khoti la apilo linasintha chigamulochi ndipo linalamula kuti bambo Kim akakhale m’ndende miyezi 18. Koma iwo anachita apilo nkhaniyi ku Khoti Lalikulu Kwambiri la ku South Korea lomwe likuyembekezeka kuzenganso mlanduwu.
M’zaka zaposachedwapa, pakhala pali kusemphana maganizo kwambiri pakati pa anthu a m’dziko la South Korea pa nkhani yoti dzikoli limakana kupatsa anthu ufulu wochita zinthu mogwirizana ndi zimene amakhulupirira. M’dzikoli muli oweruza milandu ena amene amayesetsa kutsatira malamulo amene mayiko ambiri amayendera pa nkhaniyi. Koma zimene amagamula zimatsutsidwa ndi makhoti a apilo.
Khoti Laling’ono Linalemekeza Ufulu Wochita Zinthu Mogwirizana ndi Zimene Munthu Amakhulupirira
Pa 12 May, 2015, a Chang-seok Choi a khoti la chigawo cha Gwangju anagamula kuti bambo Kim ndi wosalakwa pa mlandu womwe ankazengedwa wokana ntchito ya usilikali. A Choi ananena kuti bambo Kim sankazemba ntchito ya usilikaliyo. M’malo mwake iwo anati bambowa, omwe ndi a Mboni za Yehova, amakonda Mulungu kwambiri ndipo zimene amakhulupirira sizikuwalola kuti azigwira ntchito ya usilikali. Ananenanso kuti bambo Kim anali wokonzeka kugwira ntchito ina iliyonse yosakhudzana ndi usilikali. *
Popereka chigamulo chake, bambo Choi ananena kuti a Kim ankachita zinthu mogwirizana ndi ufulu wawo. A Choi ananena kuti “mwa njira iliyonse ufulu wochita zinthu mogwirizana ndi zimene munthu amakhulupirira uyenera kutetezedwa.” Molimba mtima, iwo analemekeza zimene a Kim ankaona kuti ndi zoyenera. Zimene a Choi anagamulazi zinali zosemphana ndi zimene malamulo a dziko lawo amanena pa nkhaniyi koma zinali zogwirizana ndi malamulo amene mayiko ambiri amayendera pa nkhani zoterezi.
Woweruza milandu wa khoti la chigawo cha Gwangju, a Chang-seok Choi ananena kuti: “Mwa njira iliyonse ufulu wochita zinthu mogwirizana ndi zimene munthu amakhulupirira uyenera kutetezedwa, ndipo kuchita zimenezi ndi kosavuta popanda kupeputsa ntchito yoteteza dziko.”
Komiti Yoona za Ufulu wa Anthu ya Bungwe la United Nations inadzudzula dziko la South Korea popereka chilango kwa anthu amene anakana kulowa usilikali chifukwa cha zimene amakhulupirira. Boma la South Korea linachita zimenezi m’nkhani zosiyanasiyana zokwana 5 zomwe zinakhudza anthu oposa 500. Pa zimene dziko la South Korea lachita posachedwapa, Komiti yoona za ufulu wa anthuyi inanena kuti kumangidwa kwa anthuwa ndi kosemphana ndi Gawo 9 la Pangano la Dziko Lonse la Ufulu wa Anthu ndi wa Zandale. * Komitiyi komanso mabungwe ena analimbikitsa dziko la South Korea kuti likhazikitse lamulo loti anthu amene sakufuna kugwira ntchito ya usilikali chifukwa cha zimene amakhulupirira, azipatsidwa ntchito zina zosakhudzana ndi usilikali. M’chaka cha 1990 dziko la South Korea linagwirizana ndi mfundo zomwe zili mu Pangano la Dziko Lonse la Ufulu wa Anthu ndi wa Zandale. Linavomerezanso kuti nzika za m’dzikoli zikhoza kumakatula madandaulo awo ku Komiti Yoona za Ufulu wa Anthu ya Bungwe la United Nations ngati dzikoli laphwanya ufulu wawo. Koma ngakhale kuti linanena zimenezi, dzikolo likukana kutsatira mfundozi.
Kodi ndi Wolakwa Kapena ndi Wosalakwa?
Woimira boma pamilandu anapempha khoti la apilo kuti lisinthe chigamulo chimene chinaperekedwa kwa bambo Kim, ponena kuti kukana kugwira ntchito ya usilikali kukuika pangozi chitetezo cha dzikolo. * Pa 26 November, 2015, khoti la apilo linasinthadi chigamulo chimene khoti laling’ono linapereka ndipo linanena kuti bambo Kim ndi wolakwa chifukwa chokana ntchito ya usilikali. Khotili linalamula a Kim kuti akakhale m’ndende miyezi 18.
Ngakhale kuti khoti la apilolo likudziwa zimene Komiti Yoona za Ufulu wa Anthu ya Bungwe la United Nations inanena, ilo linanena kuti malamulo amene mayiko ambiri amayendera ndi achikale. Mwansanga, bambo Kim anapanga apilo nkhaniyi ku Khoti Lalikulu komanso anapereka dandaulo lawo ku gulu lina loona za anthu omangidwa popanda zifukwa zomveka la bungwe la United Nations. * Panopa akungoyembekezera zimene a khotili komanso gululi anene.
A Khoti Lalikulu Kwambiri komanso a Khoti Loona Nkhani Zamalamulo Oyendetsera Dziko ku South Korea, akhala akukana mfundo yoti munthu ali ndi ufulu wokana ntchito ya usilikali malinga ndi zimene amakhulupirira. Mu 2004 komanso mu 2011, Khoti Loona Nkhani Zamalamulo Oyendetsera Dziko linapeza kuti malamulo oyendetsera dzikolo amanena kuti mwamuna aliyense ayenera kuphunzira usilikali. Panopa khotili likuwunika nkhaniyi kachitatu kuti lione ngati malamulo oyendetsera dzikolo amanenadi kuti mwamuna aliyense ayenera kuphunzira usilikali ndipo likuyembekezeka kupereka chigamulo chake posachedwapa.
Kuyambira mu 1953, makhoti a dziko la South Korea alamula a Mboni oposa 18,000 kuti akakhale m’ndende chifukwa chokana ntchito ya usilikali.
Kodi Dziko la South Korea Liyamba Kutsatira Malamulo Amene Mayiko Ambiri Amayendera?
Ngati Khoti Lalikulu Kwambiri lingakane apilo ya bambo Kim, zipangitsa kuti iwo aikidwe m’ndende. Bambo Kim akuda nkhawa kuti ngati angamangidwe n’kuikidwa m’ndende kwa miyezi 18, anthu a m’banja lawo asokonezeka maganizo komanso azivutika kuti apeze ndalama. Mkazi wawo ndi amene akhale ndi ntchito yosamalira ana awo awiri aang’ono. Komanso akadzatulutsidwa m’ndende, zidzakhala zovuta kwambiri kuti adzapeze ntchito chifukwa adzakhala ndi mbiri yoti anamangidwapo.
A Mboni za Yehova akuyamikira kwambiri mayiko omwe ali ndi malamulo olemekeza ufulu wa anthu amene sakufuna kugwira ntchito ya usilikali chifukwa cha zimene amakhulupirira. Bambo Seon-hyeok Kim komanso a Mboni za Yehova onse m’dziko la South Korea, akuyembekezera zimene makhoti agamule pa nkhani imeneyi. Kodi a Khoti Lalikulu Kwambiri komanso a Khoti Loona Nkhani Zamalamulo Oyendetsera Dziko atsatira malamulo amene mayiko ambiri amayendera zomwenso iwo analonjeza ndi mtima wonse kuti adzazitsatira? Nanga kodi dziko la South Korea liyamba kuona ufulu umene anthu ali nawo wokana ntchito ya usilikali chifukwa cha zimene amakhulupirira monga wofunika kwambiri kwa nzika zake?
^ ndime 5 Mu 2015, khoti la chigawo cha Gwangju linagamula kuti a Mboni ena atatu ndi osalakwa. Nalonso khoti la chigawo cha Suwon linanena kuti a Mboni ena awiri ndi osalakwa pa mlandu woti ankazemba ntchito ya usilikali.
^ ndime 7 Communication No. 2179/2012, U.N. Doc. CCPR/C/112/D/2179/2012, January 14, 2015
^ ndime 9 Woimira boma pa milandu ananena kuti kukana ntchito ya usilikali chifukwa cha zimene munthu amakhulupirira kungasokoneze chitetezo cha dziko. Komabe, akatswiri ena a zamalamulo sakugwirizana ndi zimenezi. Mwachitsanzo, a Gwan-gu Kim omwe ndi woweruza milandu pa khoti la chigawo cha Changwon Masan ananena kuti: “Palibe umboni uliwonse wosonyeza kuti kupereka ntchito zina kwa anthu amene sakufuna kugwira ntchito ya usilikali kungaike chitetezo cha dziko pachiopsezo.”
^ ndime 10 Gulu lina loona za anthu omangidwa popanda zifukwa zomveka la bungwe la United Nations lili ndi dongosolo loti munthu akhoza kupanga apilo kuti athandizidwe. Izi zingachitike ngati chifukwa chimene amumangiracho komanso kumusunga zikuphwanya ufulu wake woperekedwa ndi malamulo amene mayiko ambiri amayendera.
Onaninso
N’chifukwa Chiyani a Mboni za Yehova Sapita Kunkhondo?
A Mboni za Yehova ndi odziwika bwino padziko lonse kuti amakana kupita kunkhondo. Werengani nkhaniyi kuti mudziwe chifukwa chake sitipita kunkhondo.


text:
2 October 2016 Last updated at: 6:41 AM
Silver Strikers see off Max Bullets
A first half goal from Binwell Katinji was enough for Silver Strikers to beat struggling MTV Maxi Bullets in the FISD Cup.
The match started slowly as a friendly but the tempo changed suddenly as the teams began asking each other questions.
Max Bullets through former Wanderers players Mapopa Kaunda and Abraham Kamwendo gave pressure to the hosts following their good passing and excellent penetrations into the hosts’ area.
But the Bankers also attacked through Thuso Paipi and Timothy Chitedze who run tirelessly in search for the much needed goals.
It was during the first half when a set pass by former Bullets striker Victor Limbani found Binwell Katinji who converted the chance to make it 1-0 by the end of the first half.
There were no goals in the second half and the game ended 1-0 in favor of Silver Strikers.
Speaking to the media after the match, coach for the victors Lovemore Fazili thanked his players for the well job done.
“My boys performed today, they tried everything possible to make it no wonder by this time we are cerebrating due to their hard work, we are so sure that we will be part of those chasing for the final prize but we thank God for the win today,” Fazili explained.
On his part, coach for Maxi Bullets said he was not pleased with the result.
“This is the same as funeral (ndi Maliro omwe awawa) we are failing to make progress, but our focus will be in the super league,” he said.
In other matches, Azam Tigers have waved goodbye to the newly launched cup after losing to Blue Eagles 2-0 courtesy of Gilbert Chirwa who scored both goals.
In Mzuzu, Moyale Barracks failed to get the better of Epac who are through to the next round of the cup after winning on penalties.
35 Comments On "Silver Strikers see off Max Bullets"
-
Amaopa Amadziwa Ndi Tm Yaikulu BB
-
Muli super koma osamakhala aulesi ndi mpira guyz kumalimbikila chinenepetsa khumba sichimaziwika more ma centra bankerz ulemu wanu.
-
ITS A GOOD TEAM
-
ITS A GOOD TEAM
-
Team Silver
-
Ayi silver is second home kwa both noma & bullets fanz so i kaluza amakhara nawo aluza coz amapaga nyu ku silver while noma ndi bullets fanz amanyozana ina ikaluza ciz alipacidani mkale thats it osati bwelera zoti noma ndi bullets are big teams!!! Kusatsa politically mpira eti???
-
Timu ya mkaka ndi uchi
-
chitimchitimu icho
-
Congrats to Binwell Katinji for scoring such a wonderful goal,after all people will get to that u are from Katuli then our status will be rissen….
-
Team ya anthu ozindikira ,amtendere ndi ozitsata.B A N K E R Z……….. 4 …….. ever.
-
#BANKERZ 4 LYF
-
(Supoter wa silver) timagwiritsa ntchito ngodya zitatu ; umodzi,kunvera ndi chilungamo ndipo simudzava choipa chilichense ku banja lonse la silver ndipo timaopa lamulo kuchokera kwa mulungu . Ndidzalolera kukhetsa mwaz chifukwa ndidabadwiramomo ndidzafelamomo.pali Yehova pali chimwemwe, mtendele…. Ife tidzingosangalala poti kunalembedwa ndipo tikungokwaniritsa(MLENGI SATAYA WAKE) God continue to bless us ( silver warm heart of Malawi) bankers woyeeeee!!!
-
kod mumafuna kuti tosenfe tikhare a NOMA ndi BULLETS? ? #BANKERS 4 LIFE
-
Silver fc ndi team yokhayo ikusewera mpira wapamwamba kuno ku Malawi
-
#Silver Imakwan team yopanda ziwawa Sporter Mapet
-
anthu ambiri akuziwa kuti ma bankers ndi akatakwe pachikopa koma sanganene poyera nsanje.koma ine ngati sapoter wankulu ndizafera ma bankers basi,
-
Silver ndakatundu omanga mmawaya just imagine pamene tidachotsa achina wadabwa nda zinzawo eee kudali kotokota anthu ali silver yatha ikupita ku chipiku kma pano bwanji kkkk ana achepa
-
banker’ 4 lyf
-
Timu imatchuka ikapambana Bullets kapena Noma ndipo nkhan imakhala nkamwa nkamwa. palibe team inatchuka kamba koipambana silver or mafco, mateam amakonzekela big teams
-
ndinu madolo guyz kep up mabanker
-
kachigoli kamodzi basi,zinativuta dzulo,ok any way tadutsa congrats maBanker
-
-
Chilungamo chimafunika ku silver kuli mashasha pa chikopa, sunganve kuti akumenya ma penalty ndi ka team kakang’ono
-
Gud squad for small teams
-
Monga ngati wizards, kalonga komaso dwangwa united
-
No penalties end up without any silver ware palinzeru????
-
Kumenya ma penalty doesn’t mean yaikuluyo simatha njeeeee but these small teams when they play against big teams amakonzeka kwambiri.Wizard mmene ingakonzekele ikamasewela ndi Silver simmene ingakonzekele ikamasewela ndi BULLETS.
Angakhale ma sponsors a mateam ang’ono ang’ono mmene angalonjezele ndalama kwa ma player akamamenya ndi BULLETS ndizosiyana mmene angawalonjezele akamamenya ndi Silver.Inu pheeeee muzaziona mukazafikapo pomatchedwa big team kkkkkk
-
Kamwana yaka kamafuna ukhala kanthu pakati pa tinthu bwanji osangovomeleza kuti zinthu sizikuyenda, ukati kukula yakula chani nbb, ndikadakuona wa nzelu pa mpira ukadangoti mpira ndi ovuta osati zimene ukunenazi
-
Inu zanu sizilibwino mudali kale, uwonaso tnm simutenga. Ndi ma team amene sizili kukuyendelani silver ikungodutsa mosavuta mwachitsanzo kalonga united, dwangwa, wizards, mafco. Mzuni fc osewa adakwapulidwa ndi silver ndieno uwone iweyo wekha ngati pali team imene mudaigonjetsapo pamenepa?
-
ngati pali mbalame ya munthu ndi #alick nthawi zambiri amangonyoza ma team azizake galu wa munthu ameneyi
-
Amadzitenga ngati munthu ozindikila pa nkhani ya mpira sakudziwa kuti enafeso ndife mikhatheya pa soccer
-
And chimene ndikuziwa ine akamakamba za big teams pa malawi one of them ndi #BANKERZ
-
Eetu, ndie iyeyu amadabwitsa koma ndikuona kuti ali mu nthawi ya mkusadziwa
-
Silver is one of big teams in MW ,ndi chifukwa imantchedwa kuti ma central bankerz ,pamene ku mwera kuli awiri bullets ndi nyerere ku mpoto kuli imodzi muyale.
-
Eetu ndim’mene iliritu nkhaniyake. Ali mnthawi ya mnkusadziwa
-


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
11 Mfumu Solomo inakonda akazi ambiri achilendo+ kuphatikiza pa mwana wamkazi wa Farao.+ Inakonda akazi achimowabu,+ achiamoni,+ achiedomu,+ achisidoni,+ ndi achihiti.+
2 Akaziwa anali ochokera m’mitundu imene Yehova anauza ana a Isiraeli kuti: “Musamapite pakati pawo+ ndipo iwonso asamabwere pakati panu, chifukwa ndithu adzapotoza mitima yanu kuti itsatire milungu yawo.”+ Amenewa ndi amene Solomo anaumirira+ kuwakonda.
3 Choncho iye anali ndi akazi olemekezeka 700, ndi akazi ena apambali 300. M’kupita kwa nthawi,+ akazi amenewa anapotoza mtima wa Solomo.
4 Pamene iye anali kukalamba,+ akazi ake anali atapotoza+ mtima wake moti iye anali kutsatira milungu ina.+ Sanatumikire Yehova Mulungu wake ndi mtima wathunthu+ monga mmene anachitira Davide bambo ake.
5 Solomo anayamba kutsatira Asitoreti,+ mulungu wamkazi wa Asidoni, ndi Milikomu,+ chonyansa cha Aamoni.
6 Chotero Solomo anayamba kuchita zinthu zimene zinali zoipa+ m’maso mwa Yehova, ndipo sanatsatire Yehova ndi mtima wonse ngati Davide bambo ake.+
7 Panali pa nthawi imeneyi pamene Solomo anamangira Kemosi+ malo okwezeka,+ chinthu chonyansa+ cha Mowabu, paphiri+ lomwe linali patsogolo+ pa Yerusalemu. Anamangiranso Moleki malo okwezeka, yemwe ndi chinthu chonyansa cha ana a Amoni.
8 Izi n’zimene anachitira akazi ake onse achilendo+ amene anali kupereka nsembe zautsi ndi nsembe zina kwa milungu yawo.+
9 Koma Yehova anamukwiyira kwambiri+ Solomo chifukwa mtima wake unapatuka kwa Yehova Mulungu wa Isiraeli,+ amene anamuonekera kawiri konse.+
10 Pa nkhani imeneyi, Mulungu anali atamulamula kuti asatsatire milungu ina,+ koma iye sanasunge zimene Yehova analamula.
11 Tsopano Yehova anauza Solomo kuti: “Chifukwa chakuti wachita zimenezi, ndiponso sunasunge pangano langa ndi malamulo amene ndinakulamula, ndidzang’amba ufumuwu kuuchotsa kwa iwe, ndipo ndithu ndidzaupereka kwa mtumiki wako.+
12 Komabe, sindichita zimenezi iwe uli ndi moyo+ chifukwa cha bambo ako Davide.+ Ufumuwu ndidzaung’amba ndi kuuchotsa m’manja mwa mwana wako,+
13 koma sindidzauchotsa wonse.+ Ndidzapereka fuko limodzi kwa mwana wako, chifukwa cha Davide mtumiki wanga+ ndiponso chifukwa cha Yerusalemu, mzinda umene ndausankha.”+
14 Kenako Yehova anasankha munthu woti azilimbana+ ndi Solomo.+ Munthuyo dzina lake linali Hadadi, Mwedomu, mbadwa ya mfumu, ndipo anali kukhala ku Edomu.+
15 Pa nthawi imene Davide anawononga Edomu,+ Yowabu, mkulu wa asilikali, anapita kukafotsera anthu amene anaphedwa. Kumeneko anayambanso kupha mwamuna aliyense wa ku Edomu.+
16 (Yowabu ndi Aisiraeli onse anakhala kumeneko miyezi 6, kufikira atapha mwamuna aliyense mu Edomu.)
17 Koma Hadadi pamodzi ndi amuna ena achiedomu omwe anali atumiki a bambo ake, anathawira ku Iguputo. Pa nthawiyi n’kuti Hadadi ali kamnyamata.
18 Iwo ananyamuka ku Midiyani+ n’kukafika ku Parana.+ Kumeneko anatenga anthu ena n’kukafika ku Iguputo kwa Farao mfumu ya Iguputo. Faraoyo anam’patsa nyumba Hadadi, ndiponso chakudya ndi malo.
19 Farao anapitiriza kum’komera mtima Hadadi,+ moti mpaka anam’patsa mkazi.+ Mkaziyo anali mng’ono wake wa Takipenesi, mkazi wa Farao.
20 M’kupita kwa nthawi, mng’ono wake wa Takipenesi anaberekera Hadadi mwana wamwamuna dzina lake Genubati. Takipenesi anamusiyitsa kuyamwa+ mwanayo n’kuyamba kumusamalira m’nyumba ya Farao. Genubati anapitiriza kukhala m’nyumba ya Farao pamodzi ndi ana a Farao.
21 Hadadi ali ku Iguputo, anamva kuti Davide anamwalira ndipo anagona m’manda pamodzi ndi makolo ake,+ ndiponso kuti Yowabu mkulu wa asilikali anamwalira.+ Choncho Hadadi anauza Farao kuti: “Ndiloleni ndizipita+ kwathu.”
22 Koma Farao anamufunsa kuti: “Kodi ukusowa chiyani pamene ukukhala ndi ine kuti ufune kupita kwanu?” Hadadi anayankha kuti: “Palibe chimene ndikusowa, koma chonde ndiloleni ndizipita.”
23 Mulungu anasankha munthu winanso woti azilimbana+ ndi Solomo. Munthuyo anali Rezoni mwana wa Eliyada, yemwe anathawa kwa mbuye wake Hadadezeri,+ mfumu ya Zoba.+
24 Davide atapha+ anthu a ku Zoba, Rezoni anayamba kusonkhanitsa anthu kumbali yake, ndipo anakhala mtsogoleri wa gulu la achifwamba. Chotero iye ndi gulu lakelo anapita kukakhala ku Damasiko,+ n’kuyamba kulamulira kumeneko.
25 Rezoni analimbana ndi Isiraeli masiku onse a Solomo,+ ndipo anali kuchitira Aisiraeli zoipa monga momwe ankachitira Hadadi. Rezoni ankaipidwa kwambiri+ ndi Isiraeli pa nthawi imene iye anali kulamulira ku Siriya.
26 Panalinso Yerobowamu,+ mwana wa Nebati, wa fuko la Efuraimu, wa ku Zereda. Iye anali mtumiki wa Solomo.+ Mayi ake anali mkazi wamasiye dzina lake Zeruwa. Nayenso Yerobowamu anayamba kuukira mfumu.+
27 Iye anaukira mfumu pa chifukwa ichi: Solomo anamanga Chimulu cha Dothi+ ndiponso anatseka mpata umene unali pampanda wa Mzinda wa Davide bambo ake.+
28 Yerobowamu anali mwamuna wamphamvu ndi wolimba mtima.+ Solomo ataona kuti mnyamatayo anali wogwira ntchito molimbika,+ anamuika kukhala woyang’anira+ ntchito yonse yokakamiza+ ya kunyumba ya Yosefe.+
29 Pa nthawi imeneyo, Yerobowamu anatuluka mu Yerusalemu, ndipo Ahiya+ Msilo+ yemwe anali mneneri, anam’peza panjira. Ahiya anali atavala chovala chatsopano. Awiriwo anali okhaokha kumeneko.
30 Ndiyeno Ahiya anatenga chovala chatsopano chimene anavala chija n’kuching’ambang’amba+ zidutswa zokwana 12.+
31 Atatero, anamuuza Yerobowamu kuti:
“Tengapo zidutswa 10, pakuti Yehova Mulungu wa Isiraeli wati, ‘Ndikung’amba ufumuwu kuuchotsa m’manja mwa Solomo, ndipo iwe ndidzakupatsa mafuko 10.+
32 Fuko limodzi+ lipitiriza kukhala lake chifukwa cha mtumiki wanga Davide,+ ndiponso chifukwa cha mzinda wa Yerusalemu+ umene ndausankha pa mafuko onse a Isiraeli.
33 Ndichita zimenezi chifukwa iwo andisiya ine+ n’kuyamba kugwadira Asitoreti+ mulungu wamkazi wa Asidoni, Kemosi+ mulungu wa Amowabu, ndi Milikomu+ mulungu wa ana a Amoni. Sanayende m’njira zanga mwa kuchita choyenera pamaso panga ndi kutsatira malamulo anga ndi zigamulo zanga monga anachitira Davide bambo a Solomo.
34 Koma sindidzachotsa ufumu wonse m’manja mwake. Ndidzamuika kukhala mtsogoleri masiku onse a moyo wake chifukwa cha Davide mtumiki wanga amene ndinamusankha,+ pakuti Davide anasunga malamulo anga ndi zigamulo zanga.
35 Ndidzachotsadi ufumuwu m’manja mwa mwana wake ndi kuupereka kwa iwe, ndithu ndidzakupatsa mafuko 10.+
36 Mwana wake ndidzam’patsa fuko limodzi kuti Davide mtumiki wanga apitirize kukhala ndi nyale pamaso panga mu Yerusalemu,+ mzinda umene ndausankha kuti ndiikepo dzina langa.+
37 Ndidzasankha iweyo, ndipo udzalamuliradi zonse zimene moyo wako umakhumba.+ Udzakhaladi mfumu ya Isiraeli.
38 Ukamvera malamulo anga onse, ndipo ukayenda m’njira zanga ndi kuchita zoyenera pamaso panga, mwa kusunga malamulo anga monga anachitira Davide mtumiki wanga,+ inenso ndidzakhala nawe.+ Ana ako adzalamulira kwa nthawi yaitali mofanana ndi ana a Davide,+ ndipo ndidzakupatsa Isiraeli.
39 Ndidzachititsa manyazi ana a Davide chifukwa cha zoipa zimene anachita,+ koma osati nthawi zonse.’”+
40 Chotero Solomo anayamba kufunafuna kupha Yerobowamu.+ Choncho Yerobowamu ananyamuka n’kuthawira+ ku Iguputo kwa Sisaki,+ mfumu ya Iguputo. Anakhala ku Iguputoko mpaka Solomo atamwalira.
41 Nkhani zina zokhudza Solomo ndi zonse zimene anachita, ndiponso nzeru zake, zinalembedwa m’buku lonena za Solomo.
42 Masiku onse amene Solomo analamulira Isiraeli yense ku Yerusalemu anakwana zaka 40.+
43 Kenako Solomo anagona pamodzi ndi makolo ake,+ ndipo anaikidwa m’manda mu Mzinda wa Davide+ bambo ake. Kenako mwana wake Rehobowamu,+ anayamba kulamulira m’malo mwake.
Patsani ena
Patsani ena
1 Mafumu 11
Baibulo la Dziko Latsopano la Malemba Opatulika
https://www.jw.org/finder?docid=1011452&Book=11&Chapter=11&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D11%26Chapter%3D11%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
CS:YOTHETSERA World roleti | dayisi | kuwonongeka | Kutsatsa bonasi MALAMULO | ANKAKHULUPIRIRA
CSGOWorld ndi njira nzeru ndi njuga CS wanu:YOTHETSERA zikopa. Mukhoza kusinthanitsa Makungu anu pa ndalama ndi kubetcherana ndalama izi zosiyanasiyana magemu payouts. Kaya mukufuna ngozi yochepa, otsika njira mphoto, kapena m'malo pachiswe pang'ono kuti mwayi wochepa kupambana payouts yaikulu, timapereka zambiri zosiyanasiyana masewera kuti magawowa aliyense. Timanyadira kuti webusaiti woyamba umalimbikitsa kuti masitaelo onse njuga.
CS:YOTHETSERA World roleti | dayisi | kuwonongeka | Kutsatsa bonasi MALAMULO
CS:YOTHETSERA World roleti | dayisi | kuwonongeka | Kutsatsa bonasi MALAMULO | ANKAKHULUPIRIRA


text:
ZITHUNZI
ZITHUNZI
Yehova Amayankha Mapemphero Osapita M’mbali
Onani mmene Yehova anayankhira pemphero losapita m’mbali limene Gidiyoni anapempha kuti athandizidwe.
Zinanso
Davide Analimba Mtima Ngakhale Kuti Anali ndi Zida Zochepa
Fananitsani anthu otchulidwa m’Baibulo ndi zinthu zokhudza anthuwo.
Davide Anabwera M’dzina la Mulungu
Thandizani ana anu kuti adziwe zimene dzina la Mulungu limatanthauza.
Kodi Ndi Ndani Amene Anasankha Kutumikira Yehova?
Zochitazi zimathandiza ana a pakati pa zaka 6 ndi 8 kuti adziwe anthu otchulidwa m’Baibulo.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
22 Yehova wanena kuti: “Pita kunyumba ya mfumu ya Yuda, ndipo kumeneko ukanene mawu awa.
2 Ukanene kuti, ‘Tamverani mawu a Yehova, inu mfumu ya Yuda amene mwakhala pampando wachifumu wa Davide.+ Mumve mawu amenewa inuyo, atumiki anu komanso anthu anu amene amalowa pazipata izi.+
3 Yehova wanena kuti: “Muzichita zinthu motsatira malamulo komanso mwachilungamo, muzilanditsa munthu amene anthu achinyengo akufuna kumulanda katundu wake. Musachitire nkhanza mlendo aliyense wokhala m’dziko lanu, mwana wamasiye kapena mkazi wamasiye.+ Musawachitire zachiwawa.+ Musakhetse magazi a munthu aliyense wosalakwa m’dziko lino.+
4 Mukatsatiradi mawu amenewa, pazipata za nyumba iyi padzalowa mafumu okhala pampando wachifumu wa Davide.+ Mfumu iliyonse idzalowa pamodzi ndi atumiki ake ndi anthu ake atakwera magaleta ndi mahatchi.”’+
5 “‘Koma mukapanda kumvera mawu amenewa, ndikulumbira pali ine mwini+ kuti nyumba iyi idzakhala bwinja,’ watero Yehova.+
6 “Ponena za nyumba ya mfumu ya Yuda, Yehova wanena kuti, ‘Kwa ine, iwe uli ngati Giliyadi ndiponso ngati nsonga ya phiri la ku Lebanoni.+ Ndithudi ndidzakusandutsa chipululu+ ndipo m’mizinda iyi simudzapezeka aliyense wokhalamo.+
7 Ndidzakuutsira owononga+ ndipo aliyense wa iwo adzabwera ndi zida zake.+ Iwo adzadula mitengo yako yabwino kwambiri ya mkungudza+ ndi kuigwetsera pamoto.+
8 Anthu a mitundu yambiri adzadutsa pafupi ndi mzinda uwu ndipo adzafunsana kuti: “N’chifukwa chiyani Yehova anachitira mzinda waukuluwu zinthu zoterezi?”+
9 Ndipo adzanena kuti: “Anauchitira zimenezi chifukwa chakuti anthu a mumzindawu anasiya pangano la Yehova Mulungu wawo+ ndi kuyamba kulambira milungu ina ndi kuitumikira.”’+
10 “Munthu wakufa musamulire kapena kumumvera chisoni anthu inu.+ Lirani munthu amene watengedwa kupita ku ukapolo chifukwa sadzabwererakonso ndipo sadzaonanso dziko lakwawo.
11 Ponena za Salumu+ mwana wa Yosiya, mfumu ya Yuda, amene akulamulira m’malo mwa bambo ake Yosiya,+ amene anachoka m’dziko lino kupita ku ukapolo, Yehova wanena kuti, ‘Sadzabwereranso kwawo,
12 chifukwa akafera kudziko laukapolo kumene amutengera ndipo dziko lino sadzalionanso.’+
13 “Tsoka amene akumanga nyumba yake+ komanso zipinda zake zam’mwamba mopanda chilungamo mwa kugwiritsa ntchito anthu kwaulere, osawapatsa malipiro.+
14 Iye akunena kuti, ‘Ndimanga nyumba yaikulu ndi zipinda zikuluzikulu zam’mwamba.+ Ndikulitsa mawindo ake ndipo ndiyala matabwa a mkungudza+ ndi kupaka utoto wofiira.’+
15 Kodi upitiriza kulamulira chifukwa chakuti matabwa a mkungudzawa akukuchititsa kukhala wapamwamba kuposa ena? Kodi bambo ako sanali kudya, kumwa ndi kuchita zinthu motsatira malamulo komanso mwachilungamo?+ Chifukwa chochita zimenezi zinthu zinawayendera bwino.+
16 Anali kunenera mlandu anthu osautsika ndi osauka.+ Chifukwa chochita zimenezi zinthu zinayenda bwino. ‘Kodi sanachite zimenezi chifukwa chakuti anali kundidziwa?’ watero Yehova.
17 ‘Ndithudi, maso ako ndi mtima wako sizikulakalaka china chilichonse koma phindu lachinyengo,+ anthu osalakwa kuti ukhetse magazi awo+ komanso kuba mwachinyengo ndi kulanda.’
18 “Choncho ponena za Yehoyakimu+ mwana wa Yosiya, mfumu ya Yuda, Yehova wanena kuti, ‘Sadzamulira monga mmene anthu amachitira kuti: “Kalanga ine m’bale wanga! Kalanga ine mlongo wanga!” Sadzamulira kuti: “Kalanga ine mbuye wanga! Kalanga ine, onani mmene ulemerero wake wathera!”+
19 Adzaikidwa m’manda ngati mmene amaikira bulu wamphongo.+ Adzamukoka kudutsa naye pazipata za Yerusalemu ndi kukamutaya kunja.’+
20 “Pita ku Lebanoni+ kuti ukalire kumeneko, ndipo ukafuule ku Basana.+ Ukalirenso ku Abarimu+ chifukwa amene anali kukukonda kwambiri agonjetsedwa.+
21 Ndinalankhula nawe pamene unali pa ufulu,+ koma iwe unandiyankha kuti, ‘Sindidzamvera.’+ Wakhala ukuchita zimenezi kuyambira uli wachinyamata, moti sunamvere mawu anga.+
22 Mphepo idzaweta abusa ako onse+ ndipo anthu onse amene akukukonda kwambiri adzatengedwa kupita ku ukapolo.+ Pa nthawi imeneyo udzachita manyazi ndipo udzanyazitsidwadi chifukwa cha tsoka limene lidzakugwere.+
23 Inu okhala mu Lebanoni,+ amene mukuwetedwa m’nyumba zamitengo ya mkungudza,+ mudzausadi moyo zowawa za pobereka zikadzakugwerani,+ mukadzamva ululu ngati wa mkazi amene akubereka.”+
24 “‘Pali ine, Mulungu wamoyo,’ watero Yehova, ‘ngakhale iwe Koniya+ mwana wa Yehoyakimu,+ mfumu ya Yuda, utakhala mphete yodindira+ kudzanja langa lamanja, ndidzakuvula!+
25 Ndipo ndidzakupereka m’manja mwa anthu ofunafuna moyo wako,+ m’manja mwa amene umawaopa, m’manja mwa Nebukadirezara mfumu ya Babulo ndiponso m’manja mwa Akasidi.+
26 Iwe ndi mayi ako+ amene anakubereka, ndidzakuponyani kudziko lina limene anthu inu simunabadwireko ndipo mudzafera kumeneko.+
27 Ndidzakuponyani kudziko limene mitima yanu idzalakalaka kubwererako, koma simudzabwererako.+
28 Kodi munthu uyu Koniya+ wangokhala chiwiya chonyozeka, chophwanyika+ komanso chosasangalatsa?+ N’chifukwa chiyani iyeyu ndi ana ake akuyenera kugwetsedwa ndi kuponyedwa kudziko limene sakulidziwa?’+
29 “Iwe dziko lapansi, dziko lapansi, dziko lapansi, tamvera mawu a Yehova.+
30 Yehova wanena kuti, ‘Lembani kuti munthu uyu alibe ana,+ munthu wamphamvu amene zinthu sizidzamuyendera bwino m’masiku a moyo wake. Pakuti mwa ana ake onse, palibe ndi mmodzi yemwe amene zinthu zidzamuyendera bwino.+ Palibe ngakhale mmodzi amene adzakhala pampando wachifumu wa Davide+ ndi kulamulira mu Yuda.’”
Patsani ena
Patsani ena
Yeremiya 22
Baibulo la Dziko Latsopano la Malemba Opatulika
https://www.jw.org/finder?docid=1011452&Book=24&Chapter=22&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D22%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Katekisma wa Heidelberg
Katekisma wa Heidelberg [1] analembedwa mumzinda wa Heidelberg mopemphedwa ndi mtsogoleri wotchuka wotchedwa Frederick wachitatu wa m’chigawo cha Palatinate, dziko la German m’zaka za pakati pa 1559 ndi 1576. Iye anali Mfumu ndiponso mKhristu. Kotero anasankha Zacharius Ursinus wa zaka 28 za kubadwa amene anali mphunzitsi wa za Mau a Mulungu pa sukulu ya ukachenjede ya Heidelberg ndi Caspar Olevianus wa zaka 26 za kubadwa amene anali mlaliki wa ku nyumba ya mfumuyi, kuti alembe buku la katekisma lophunzitsira achinyamata ndi kuthandizira abusa ndiponso aphunzitsi m’sukulu.
Frederick anapeza upangiri wabwino ndi mgwirizano pa ntchito yolemba Katekismayi kuchokera ku gawo la sukulu ya ukachenjede lowona za maphunziro apamwamba. Katekisma wa Heidelberg analandiridwa ndi nthumwi za Msonkhano waukulu wa mpingo wa Sinodi umene unachitikira ku Heidelberg ndipo kenaka Katekismayi anasindikizidwa ku dziko la Germany ndi mawu otsogolera olembedwa ndi Frederick wachitatu, tsiku la 19 mwezi wa Januwale, m’chaka cha 1563. Kusindikizidwa kwa chiwiri ndi chitatu m’chiyankhulo cha ChiGermany, mawu ochepa ofotokozera pa funso lililonse analembedwa naphatikizidwa ndipo izinso zinakhala moteronso ndi Katekisma womasuliridwa m’chiLatini, m’chaka chomwecho. Mafunso ndi mayankho 129 a Katekismayi kenaka anagawidwa m’timagawo makumi asanu ndi mphambu ziwiri (52), kuti kagawo kalikonse kaphunzitsidwe m’mipingo sabata iliyonse pachaka.


text:
CHUMA CHOPEZEKA M’MAWU A MULUNGU | MIYAMBO 1-6
“Khulupirira Yehova ndi Mtima Wako Wonse”
Yehova ndi woyenera kuti tizimukhulupirira ndi mtima wonse. Tanthauzo la dzina lake limatithandiza kukhulupirira kuti iye akhoza kukwaniritsa malonjezo ake onse. Kupemphera kungatithandizenso kumukhulupirira. Chaputala 3 cha Miyambo chimatitsimikizira kuti tikamadalira Yehova, ‘adzawongola njira zathu zonse.’
Munthu amene amadalira nzeru zake . . .
amasankha zochita popanda kupempha kaye Yehova kuti amuthandize
amatsatira maganizo ake kapena a anthu am’dzikoli
Munthu amene amadalira Yehova . . .
amaphunzira Baibulo, kuganizira zimene amaphunzirazo ndiponso kupemphera kuti azilimbitsa ubwenzi wake ndi Yehova
akamasankha zochita amafufuza mfundo za m’Baibulo kuti adziwe maganizo a Yehova pa nkhaniyo


text:
GAWO 5
Maphunziro Amene Ufumu Umapereka
—Kuphunzitsa Atumiki a Mfumu
TAYEREKEZERANI kuti mukumvetsera nkhani imene m’bale wachinyamata akukamba ndipo mukugwedezera mutu pamene akufotokoza mfundo. M’baleyo ndi wa mumpingo mwanu ndipo akukamba nkhani yake yoyamba pamsonkhano. Pamene mukumvetsera nkhaniyo, mukuchita chidwi ndi maphunziro amene anthu a Mulungu amalandira. Mukukumbukira mmene m’baleyu anavutikira pokamba nkhani yake yoyamba kumpingo ndipo mukudabwa mukaona mmene amakambira nkhani panopa. Anasintha kwambiri atalowa Sukulu ya Utumiki Waupainiya. Chaposachedwapa, m’baleyu ndi mkazi wake analowa nawo Sukulu ya Akhristu Olalikira za Ufumu. Pamene mukuwomba m’manja kumapeto kwa nkhani yokomayo mukuyang’ana abale ndi alongo ena ndipo mukuganizira za maphunziro amene anthu onse a Mulungu amalandira.
Baibulo linaneneratu za nthawi imene anthu onse a Mulungu ‘adzaphunzitsidwa ndi Yehova.’ (Yes. 54:13) Nthawi imene ankanenayo ndi inoyo. Timaphunzitsidwa kudzera m’mabuku, misonkhano ya mpingo, misonkhano ikuluikulu komanso kudzera m’masukulu osiyanasiyana omwe anakhazikitsidwa n’cholinga chotithandiza kuchita mautumiki osiyanasiyana m’gulu la Yehova. M’chigawochi tikambirana mmene maphunziro amenewa amasonyezera kuti panopa Ufumu wa Mulungu ukulamulira.
M'CHIGAWO ICHI
MUTU 16
Kusonkhana Kuti Tilambire Mulungu
Kodi tingatani kuti tizipindula kwambiri ndi misonkhano imene timalambirako Yehova?
MUTU 17
Kuphunzitsa Atumiki a Ufumu
Kodi masukulu a gulu athandiza bwanji atumiki a Ufumu kuti azisamalira bwino maudindo awo?


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
2 Davide atatsala pang’ono kumwalira,+ anaitana mwana wake Solomo n’kumulamula kuti:
2 “Ine ndatsala pang’ono kufa,+ choncho iweyo uchite zinthu mwamphamvu+ ndipo ukhale wolimba mtima.+
3 Uzimvera Yehova Mulungu wako mwa kuyenda m’njira zake,+ kusunga malamulo ake, zigamulo zake,+ ndi maumboni ake, malinga ndi zimene zinalembedwa m’chilamulo cha Mose.+ Uzitero kuti udzakhale wanzeru m’zochita zako zonse, ndiponso kulikonse kumene udzapite.
4 Komanso kuti Yehova adzakwaniritse mawu ake okhudza ine amene analankhula,+ akuti, ‘Ana ako+ akadzasamalira njira zawo, mwa kuyenda+ mokhulupirika+ pamaso panga ndi mtima wawo wonse+ ndi moyo wawo wonse, munthu wa m’banja lako sadzachoka pampando wachifumu wa Isiraeli.’+
5 “Iweyo ukudziwa bwino kwambiri zimene Yowabu mwana wa Zeruya anandichita,+ mwa kupha akulu awiri a asilikali a Isiraeli, Abineri+ mwana wa Nera ndi Amasa+ mwana wa Yeteri.+ Mwakutero, anakhetsa magazi+ ankhondo pa nthawi yamtendere. Ndipo anadetsa ndi magazi ankhondo lamba amene anali m’chiuno mwake ndiponso nsapato zimene zinali kuphazi kwake.
6 Iweyo uchite zinthu monga mwa nzeru zako,+ ndipo usalole kuti imvi zake zitsikire ku Manda+ mwamtendere.+
7 “Ana a Barizilai+ Mgiliyadi uwasonyeze kukoma mtima kosatha. Azikhala pakati pa anthu odyera nawe limodzi patebulo,+ chifukwa anandithandiza+ pa nthawi imene ndinali kuthawa m’bale wako Abisalomu.+
8 “Taona, ukukhala pafupi ndi Simeyi+ wa ku Bahurimu,+ mwana wa Gera M’benjamini. Iyeyu ananditemberera temberero lopweteka+ tsiku limene ndinkapita ku Mahanaimu.+ Ndi iyeyu amene anabwera kudzakumana nane pa Yorodano,+ choncho ndinamulumbirira pamaso pa Yehova kuti: ‘Sindidzakupha ndi lupanga.’+
9 Tsopano usangomusiya, um’lange,+ poti ndiwe munthu wanzeru+ ndipo ukudziwa bwino zimene uyenera kumuchita. Utsitsire imvi zake+ ku Manda zili ndi magazi.”+
10 Kenako Davide anagona limodzi ndi makolo ake,+ ndipo anaikidwa m’manda mu Mzinda wa Davide.+
11 Davide analamulira Isiraeli zaka 40.+ Ku Heburoni+ analamulira zaka 7,+ ndipo ku Yerusalemu analamulira zaka 33.+
12 Solomo anakhala pampando wachifumu wa Davide bambo ake,+ ndipo m’kupita kwa nthawi, ufumu wake unakhazikika.+
13 Patapita nthawi, Adoniya mwana wa Hagiti anapita kwa Bati-seba,+ amayi a Solomo. Iwo atamuona, anam’funsa kuti: “Kodi mwabwerera mtendere?”+ Iye anayankha kuti: “Inde, ndabwerera mtendere.”
14 Kenako iye anapitiriza kuti: “Ndili nanu mawu.” Ndiyeno Bati-seba anati: “Lankhulani.”+
15 Adoniya anapitiriza kuti: “Inu mukudziwa bwino kuti ufumu unayenera kukhala wanga, ndipo Aisiraeli onse maso awo anali pa ine kuti ndikhala mfumu.+ Koma ufumuwo unatembenuka n’kukhala wa m’bale wanga, chifukwa Yehova ndiye anam’patsa ufumuwo kuti ukhale wake.+
16 Tsopano ndili ndi pempho limodzi kwa inu. Musandikanire pempho langa.”+ Choncho Bati-seba anamuyankha kuti: “Lankhulani.”
17 Adoniya anapitiriza kuti: “Chonde, mukauze Mfumu Solomo kuti andipatse Abisagi+ Msunemu+ akhale mkazi wanga. Ndikudziwa kuti inuyo sakakukanirani.”
18 Bati-seba atamva anati: “Chabwino. Ndikakulankhulirani kwa mfumu.”
19 Choncho Bati-seba anapita kwa Mfumu Solomo kuti akauze mfumuyo zofuna za Adoniya.+ Nthawi yomweyo mfumu inaimirira+ kuti ikumane naye ndipo inamuweramira.+ Kenako inakhala pampando wake wachifumu n’kuitanitsa mpando wina ndipo inauika kumbali yake yakumanja kuti amayi a mfumu akhalepo.+
20 Ndiyeno Bati-seba anati: “Pali kanthu kakang’ono kamodzi kamene ndikufuna kupempha. Musandikanire pempho langa.” Mfumuyo inamuuza kuti: “Pemphani mayi anga, sindikukanirani.”
21 Choncho Bati-seba anapitiriza kuti: “Perekani Abisagi Msunemu kwa m’bale wanu Adoniya kuti akhale mkazi wake.”
22 Mfumu Solomo itamva zimenezi inafunsa mayi ake kuti: “N’chifukwa chiyani mukum’pemphera Adoniyayu Abisagi Msunemu? M’pemphereninso ufumu+ (chifukwa iye ndi mkulu wanga).+ Mupemphereni ufumu Adoniyayo. Mupempherenso wansembe Abiyatara+ ndi Yowabu+ mwana wa Zeruya.”+
23 Mfumu Solomo itatero, inalumbira pamaso pa Yehova kuti: “Mulungu andilange mowirikiza+ ngati Adoniya sanaike moyo wake pangozi mwa kupempha zimenezi.+
24 Tsopano m’dzina la Yehova Mulungu wamoyo,+ amene wandichititsa kukhazikika,+ amene wandiika pampando wachifumu wa Davide bambo anga,+ ndiponso amene anandipatsa mzere wa banja lachifumu+ monga ananenera,+ lero Adoniya aphedwa.”+
25 Nthawi yomweyo Mfumu Solomo inatumiza lamulo kudzera mwa Benaya+ mwana wa Yehoyada. Iye anapita kukakantha Adoniya, n’kumupha.+
26 Kwa wansembe Abiyatara,+ mfumuyo inati: “Pita kuminda yako ku Anatoti+ chifukwa ukuyenera kufa.+ Koma lero sindikupha, poti unanyamula likasa la Yehova Ambuye Wamkulu Koposa+ pamaso pa Davide bambo anga,+ ndiponso chifukwa chakuti unavutika nthawi yonse imene bambo anga anavutika.”+
27 Choncho Solomo anathamangitsa Abiyatara n’kumusiyitsa kutumikira monga wansembe wa Yehova, pokwaniritsa mawu amene Yehova analankhula ku Silo,+ otsutsana ndi nyumba ya Eli.+
28 Nkhaniyo inam’fika Yowabu,+ ndipo iye anathawira kuchihema+ cha Yehova n’kukagwira nyanga za guwa lansembe.+ Paja Yowabu ankatsatira Adoniya,+ ngakhale kuti sanatsatire+ Abisalomu.
29 Kenako Mfumu Solomo inauzidwa kuti: “Yowabu wathawira kuchihema cha Yehova, ndipo ali pambali pa guwa lansembe.” Choncho Solomo anatuma Benaya mwana wa Yehoyada, kuti: “Pita ukamuphe!”+
30 Benaya anapitadi kuchihema cha Yehova n’kukamuuza Yowabu kuti: “Mfumu yanena kuti, ‘Tuluka!’” Koma iye anati: “Ayi! Ndifera mom’muno.”+ Benaya atamva zimenezo anakauza mfumu kuti: “Yowabu wanena zimenezi, ndipo wandiyankha choncho.”
31 Mfumuyo inamuuza kuti: “Chita zimene wakuuzazo. Umuphe n’kumuika m’manda ndi kundichotsera ine ndi nyumba ya bambo anga magazi+ amene Yowabu anakhetsa+ popanda chifukwa.
32 Ukatero, Yehova adzabwezeradi pamutu pake magazi ake,+ chifukwa anakantha amuna awiri olungama ndi abwino kuposa iyeyo,+ ndipo anawapha ndi lupanga. Anachita zimenezi Davide bambo anga osadziwa.+ Amuna ake anali Abineri+ mwana wa Nera mkulu wa asilikali a Isiraeli,+ ndi Amasa+ mwana wa Yeteri mkulu wa asilikali a Yuda.+
33 Magazi awo ayenera kubwerera pamutu pa Yowabu ndi pamutu pa mbumba yake mpaka kalekale.+ Koma kwa Davide,+ mbumba yake, nyumba yake, ndi mpando wake wachifumu, kudzakhala mtendere wochokera kwa Yehova mpaka kalekale.”+
34 Kenako Benaya mwana wa Yehoyada anapita+ kuchihemako n’kukakantha Yowabu ndi kumupha,+ ndipo anaikidwa m’manda panyumba pake m’chipululu.
35 Zitatero, mfumu inaika Benaya+ mwana wa Yehoyada m’malo mwa Yowabu kuti akhale mkulu wa asilikali,+ ndipo inaika wansembe Zadoki m’malo mwa Abiyatara.+
36 Pomaliza mfumu inatuma anthu kukaitana Simeyi,+ ndipo inamuuza kuti: “Udzimangire nyumba ku Yerusalemu ndipo uzikhala kumeneko. Usachoke kumeneko kupita kwina ndi kwina.
37 Zikadzachitika kuti tsiku lina wachoka n’kudutsa chigwa cha Kidironi,+ udziwiretu kuti udzafa ndithu.+ Mlandu wa magazi ako udzakhala pamutu pako.”+
38 Simeyi atamva zimenezi anauza mfumu kuti: “Mwanena bwino. Mmene mbuyanga mfumu mwanenera, ndi mmenenso mtumiki wanu achitire.” Ndipo Simeyi anakhala ku Yerusalemu masiku ambiri.
39 Pamapeto pa zaka zitatu, akapolo awiri+ a Simeyi anathawira kwa Akisi+ mwana wa Maaka, mfumu ya Gati.+ Kenako anthu anabwera kudzauza Simeyi kuti: “Tamvera! Akapolo ako ali ku Gati.”
40 Nthawi yomweyo, Simeyi anaimirira n’kukwera bulu wake kupita ku Gati kwa Akisi, kukafunafuna akapolo akewo. Choncho Simeyi anapita ku Gati n’kukabwerako ndi akapolo ake.
41 Ndiyeno Solomo anauzidwa kuti: “Simeyi anatuluka mu Yerusalemu kupita ku Gati, ndipo wabwerako.”
42 Mfumuyo itamva inatuma anthu kukaitana+ Simeyi. Atafika, inam’funsa kuti: “Kodi sindinakulumbiritse pamaso pa Yehova n’kukuchenjeza+ kuti, ‘Tsiku limene udzatuluke kunja n’kupita kwina ndi kwina, udziwiretu kuti udzafa ndithu’? Ndipo kodi iwe sunandiuze kuti, ‘Mawu mwanenawa ndi abwino’?+
43 Nangano n’chifukwa chiyani sunasunge lumbiro limene unapanga pamaso pa Yehova,+ ndi lamulo limene ndinakulamula mwamphamvu?”+
44 Ndiyeno mfumuyo inapitiriza kuuza Simeyi kuti: “Iweyo wekha ukudziwa bwino mumtima mwako zoipa zonse zimene unachitira Davide bambo anga.+ Yehova akubwezera ndithu pamutu pako zoipa zimene unachita.+
45 Koma Mfumu Solomo idzadalitsidwa,+ ndipo mpando wachifumu wa Davide udzakhazikika kwamuyaya pamaso pa Yehova.”+
46 Itatero, mfumuyo inalamula Benaya mwana wa Yehoyada amene ananyamuka n’kukakantha Simeyi, ndipo anafa.+
Choncho ufumuwo unakhazikika m’manja mwa Solomo.+
Patsani ena
Patsani ena
1 Mafumu 2
Baibulo la Dziko Latsopano la Malemba Opatulika
https://www.jw.org/finder?docid=1011452&Book=11&Chapter=2&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D11%26Chapter%3D2%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Malonda / Kumwa
Akabudula SD3-30 FSX
Pakuti FS2004 yogwirizana Baibulo Dinani apa. Akabudula SD3-30, 30 zonyamula turboprop STOL zoyendera. Air Scotland (Scotland). Zonyamula anthu ndi katundu Mabaibulo mu phukusi yomweyo. Complete phukusi kwa FSX / SP2 ndi gulu mwambo, VC, zonse mawerengeredwe kanyumba, phokoso, checklists ndi ref.
Kukula 5.22 MB
Downloads 7 786
Analenga 04-07-2009 17: 34: 26
Anasintha 06-06-2012 18: 37: 10
License
Freeware
3D Pafupifupi Cockpit
Port-Pa FS2004 (palibe DXT10)
Kuwonjezera pa yogwirizana ndi FSX & FSX-Mpweya wotentha
Malonda / Kumwa


text:
Nsanja ya Olonda ya M’Chigirinilandi Inayamikiridwa pa TV
Pofika mwezi wa January 2013, magazini ya Nsanja ya Olonda inali itafalitsidwa m’Chigirinilandi kwa zaka 40. Chigirinilandi n’chinenero cha ku Greenland ndipo chimalankhulidwa ndi anthu 57,000 okha basi.
Ku Greenland kuti anthu a Mboni za Yehova pafupifupi 150 basi koma mwezi uliwonse, magazini a Nsanja ya Olonda okwana 2,300 amafalitsidwa m’Chigirinilandi. Izi zikutanthauza kuti anthu ambiri amene amawerenga magaziniyi si a Mboni.
Munthu wina amene amayang’anira ofesi ya omasulira mabuku yomwe ili m’tauni ya Nuuk atafunsidwa ndi mtolankhani pa TV, ananena kuti: “Anthu ambiri ku Greenland kuno amawerenga Baibulo kwambiri ndipo n’chifukwa chake amakonda kuwerenga magazini ya Nsanja ya Olonda m’chinenero chawo.”
Mtolankhaniyo anafunsa munthu wina wa ku Greenland komweko amene amagwira ntchito yomasulira magaziniwa m’chinenerochi kuti anene chinthu chimene chimamusangalatsa kwambiri m’magaziniwo. Poyankha munthuyo ananena kuti: “Kuwerenga magazini amenewa kwandithandiza kwambiri pa moyo wanga. Mwachitsanzo ndaphunzira zimene ndingachite kuti ndikhale ndi moyo wabwino komanso wathanzi. Poyamba ndinkasuta fodya kwambiri ngakhale kuti ndinkadziwa zoti fodya amawononga moyo. Baibulo limanena kuti ngati tikufuna kukhala ndi moyo wathanzi, tikufunika kusamalira thupi lathu.
Pa pulogalamu ya pa TV imeneyo anaulutsanso kuti anthu a Mboni za Yehova akhala akugwira ntchito yawo ku Greenland kuyambira cha m’ma 1955 ndipo afalitsa mabuku ndi timabuku tambiri m’Chigirinilandi. Anthu ongodzipereka ochokera ku Denmark komanso Greenland komweko ndi amene amagwira ntchito yomasulirayi. Iwo amaonetsetsa kuti zimene akumasulira m’mabukumo zikumveka bwino ngati mmene anthu a ku Greenland amalankhulira chinenerochi.
Munthu wina amene wakhala wa Mboni za Yehova kwa nthawi yaitali ananena kuti: “Ndakhala ndikugwira ntchito yolalikira m’dziko lino kwa zaka 25 ndipo ndaona kuti anthu amasangalala kwambiri tikawapatsa mabuku a m’chinenero chawo. Pali midzi ina yakutali imene anthu angafikeko mwa apo ndi apo pachaka ndipo amapitako pa boti basi. Kumidzi imeneyi kuli anthu amene amakonda kuwerenga magazini athu choncho nthawi imene sitipitako, timangowatumizira makalata ndi mabuku.”
Kuyambira January 2013, magazini a Nsanja ya Olonda ophunzira ndi ogawira anayamba kufalitsidwa m’Chigirinilandi. Mukhoza kuwerenga kapena kukopera magaziniwa pawebusaiti ya jw.org. Pitani pamene alemba kuti “Mabuku” ndipo pagawo la chinenero sankhani Chigirinilandi.


text:
KODI ZINANGOCHITIKA ZOKHA?
Mbalame Yotha Kuuluka Ulendo Wautali
PALI mbalame inayake yooneka ngati Nantchengwa yomwe imauluka ulendo wautali kwambiri kuposa mbalame zonse. Mbalameyi imatha kuuluka ulendo wautali makilomita 11,000 m’masiku 8 okha.
Taganizirani izi: Akatswiri ena amanena kuti pali mbalame zina zomwe zimagwiritsa ntchito mphamvu yokoka yadziko zikamauluka, moti zimakhala ngati ubongo wake uli ndi kampasi yomwe imazithandiza kudziwa komwe zikulowera. N’kutheka kuti mbalamezi zimadziwa komwe zikupita pogwiritsa ntchito dzuwa masana komanso nyenyezi usiku. Komanso zikuoneka kuti mbalamezi zimatha kudziwa ngati kukubwera mphepo yomwe imathandiza mbalamezi zikamauluka. Komabe akatswiri sakudziwa bwinobwino chimene chimathandiza kuti mbalamezi ziziuluka mtunda wautali chonchi. Wasayansi wina, dzina lake Bob Gill, ananena kuti: “Ndakhala ndikuphunzira za mbalamezi kwa zaka 20, koma mpaka pano sindizimvetsabe.”
Kodi inuyo mukuganiza bwanji? Kodi zinangochitika zokha kuti mbalame imeneyi izitha kuuluka mtunda wautali chonchi, kapena pali winawake amene anailenga?


text:
Laibulale ya JW ya Chinenero Chamanja
Laibulale ya JW ya Chinenero Chamanja
Laibulale ya JW ya Chinenero Chamanja, ndi pulogalamu yovomerezeka ya Mboni za Yehova. Pulogalamuyi imatha kupanga dawunilodi, kuika mavidiyo a chinenero chamanja m’malo oyenera ndi kuwaonetsa pa jw.org.
Onerani mavidiyo a Baibulo komanso mabuku ndi zinthu zina za m’chinenero chamanja. Pangani dawunilodi mavidiyowa n’kuwasunga m’chipangizo chanu cham’manja kuti muzithabe kuonera mukakhala kuti simunalumikize chipangizocho ku Intaneti. Mavidiyowa ali ndi zithunzi zokongola, komanso ndi osavuta kuonera.


text:
N’chiyani Chimakutsimikizirani Kuti Muli M’gulu la Yehova?
“Muzindikire chimene chili chifuniro cha Mulungu, chabwino, chovomerezeka ndi changwiro.”—AROMA 12:2.
1. Kodi atsogoleri a matchalitchi achita chiyani pa nthawi ya nkhondo?
PA ZAKA 100 zapitazi, anthu ambiri amene amadzitcha Akhristu akhala akumenya nkhondo n’kumapha anzawo. Mwachitsanzo, atsogoleri achikatolika akhala akudalitsa asilikali ndiponso zida zawo zankhondo kuti akamenyane ndi Akatolika anzawo a m’mayiko ena. Atsogoleri achipulotesitanti akhala akuchitanso zimenezi. Zoterezi zinachitika pa nkhondo yachiwiri ya padziko lonse ndipo anthu ambirimbiri anaphedwa. Koma kodi Mulungu amafuna kuti Akhristu oona azimenya nkhondo n’kumapha anthu a m’mayiko ena?
2, 3. Kodi a Mboni za Yehova anachita chiyani pa nthawi ya nkhondo, ndipo n’chifukwa chiyani?
2 Kodi a Mboni za Yehova anachita chiyani pa nthawi ya nkhondo yachiwiri ya padziko lonse? Iwo sanalowerere chifukwa chakuti amatsatira chitsanzo cha Yesu ndiponso zimene anaphunzitsa. Iye anati: “Onse adzadziwa kuti ndinu ophunzira anga, ngati mukukondana.” (Yoh. 13:35) Anatsatiranso mfundo ya m’mawu a Paulo m’kalata imene analembera Akhristu a ku Korinto.—Werengani 2 Akorinto 10:3, 4.
3 Choncho Akhristu oona amene amatsatira mfundo za m’Baibulo samenya nawo nkhondo. Chifukwa cha zimenezi, Akhristu ambirimbiri azunzidwa kapena kutsekeredwa m’ndende. Ena a iwo ndi achinyamata, ena okalamba, ena amuna ndipo ena akazi. Pa nthawi ya ulamuliro wa chipani cha Nazi ku Germany, Akhristu ena anaphedwa. Ngakhale kuti anazunzidwa kwambiri, Akhristuwo sanasiye kulalikira uthenga wabwino wa Ufumu wa Yehova. Iwo anagwira ntchitoyi mokhulupirika atatsekeredwa m’ndende kapena kuthamangitsidwa m’dziko lawo. * Mu 1994, a Mboni sanalowererenso nkhondo yapachiweniweni ku Rwanda. Posachedwapanso, sanamenye nawo nkhondo yoopsa imene inachitika m’dziko limene linkatchedwa Yugoslavia.
4. Kodi anthu azindikira chiyani poona kuti a Mboni salowerera nkhondo?
4 Popeza a Mboni za Yehova salowerera nkhondo, anthu ambiri padziko lonse azindikira kuti a Mboni amakondadi Mulungu ndiponso anzawo. Kapena tinganene kuti iwo azindikira zoti a Mboni ndi Akhristu enieni. Koma pali zinthu zinanso zimene timachita zomwe zathandiza anthu kuzindikira kuti Mboni za Yehova ndi Akhristu enieni.
NTCHITO YAIKULU KWAMBIRI YOPHUNZITSA ANTHU
5. N’chiyani chinachitika Chikhristu chitangoyamba?
5 Pa utumiki wake wonse padzikoli, Yesu ankalimbikitsa anthu kulalikira uthenga wabwino wa Ufumu wa Mulungu. Iye anasankha ophunzira 12 kuti ayambe nawo ntchito yolalikirayi. Kenako anaphunzitsa anthu ena 70. (Luka 6:13; 10:1) Anthuwa anawathandiza kuti azilalikira uthenga wabwino. Poyamba anawauza kuti azilalikira Ayuda okha koma kenako anafunika kusintha n’kumalalikiranso anthu a mitundu ina. Akhristu achiyuda anafunika kusintha kwambiri maganizo awo kuti athe kuchita zimenezi.—Mac. 1:8.
6. Kodi Petulo anazindikira bwanji kuti Yehova alibe tsankho?
6 Mtumwi Petulo anauzidwa kuti apite kwa Koneliyo. Munthuyu sanali Myuda ndipo anali wosadulidwa. Petulo anazindikira kuti Mulungu alibe tsankho. Koneliyo ndi anthu amene anali m’nyumba mwake anabatizidwa ndipo ichi chinali chiyambi choti uthenga wabwino ulalikidwe kwa anthu a mitundu yonse padziko lonse lapansi.—Mac. 10:9-48.
7, 8. Kodi gulu la Mboni za Yehova likuchita zotani? (Onani chithunzi patsamba 7.)
7 Masiku anonso, anthu amene akutsogolera gulu la Yehova amalimbikitsa kwambiri ntchito yolalikira ndi kuphunzitsa anthu padziko lonse. Panopa, a Mboni pafupifupi 8 miliyoni akugwira ntchitoyi mwakhama m’zilankhulo zoposa 600 ndipo adzayambanso m’zilankhulo zina posachedwapa. A Mboni za Yehova amadziwika kuti amalalikira kunyumba ndi nyumba ndiponso mumsewu. Nthawi zina akamalalikira amaika mabuku awo m’matebulo kapena m’mashelefu amatayala.
8 Pali anthu oposa 2,900 amene aphunzitsidwa ntchito yomasulira Baibulo ndiponso mabuku m’zilankhulo zosiyanasiyana. Zilankhulo zina n’zosadziwika kwa anthu ena koma zimalankhulidwa ndi anthu ambiri. Mwachitsanzo, ku Spain kuli anthu mamiliyoni amene chilankhulo chawo ndi Chikatalani. Posachedwapa, anthu ayamba kugwiritsa ntchito kwambiri chilankhulochi ku Alicante ndi Valencia, kuzilumba za Balearic ndiponso m’dziko la Andorra. Masiku ano, a Mboni za Yehova amafalitsa mabuku a Chikatalani ndipo misonkhano imachitikanso m’chilankhulochi moti anthu akusangalala kwambiri.
9, 10. N’chiyani chikusonyeza kuti gulu la Mulungu limafuna kuti anthu onse amve uthenga wabwino?
9 Ntchito yomasulira mabuku komanso kuphunzitsa anthu m’zilankhulo zawo ikuchitika m’mayiko osiyanasiyana. Mwachitsanzo, chilankhulo chachikulu ku Mexico ndi Chisipanishi koma kuli anthu ambiri ndithu a zilankhulo zina. M’dzikoli muli anthu ena amene chilankhulo chawo ndi Chimaya. Ofesi ya nthambi ya kumeneku inakonza zoti omasulira m’chilankhulochi azikakhala kudera limene chimalankhulidwa kwambiri. Chitsanzo china ndi cha ku Nepal. M’dzikoli muli anthu oposa 29 miliyoni ndipo kuli zilankhulo zoposa 120. Chilankhulo cha anthu oposa 10 miliyoni m’dzikoli ndi Chinepali ndipo pali enanso ambiri amene amachilankhula. Mabuku athu akumasuliridwanso m’chilankhulochi.
10 Zimene omasulirawa akuchita zikusonyezeratu kuti gulu la Yehova limaona kuti ntchito yolalikira padziko lonse ndi yofunika kwambiri. Anthu padziko lonse akhala akupatsidwa kwaulere timapepala, timabuku ndiponso magazini ambirimbiri. Ndalama zoyendetsera ntchitoyi ndi zimene a Mboni za Yehova amapereka mwakufuna kwawo. Iwo amatsatira malangizo a Yesu akuti: “Munalandira kwaulere, patsani kwaulere.”—Mat. 10:8.
11, 12. Kodi ntchito imene a Mboni za Yehova akugwira padziko lonse yathandiza bwanji anthu?
11 A Mboni za Yehova amachita khama kwambiri polalikira ndiponso kuphunzitsa. Iwo amadziwa kuti gulu la Yehova ndi lomweli ndipo amachita zonse zimene angathe kuti azilalikira kwa anthu a mitundu yonse. Ena ayamba moyo wosalira zambiri, ena aphunzira chilankhulo china ndipo ena asamukira m’mayiko ena n’cholinga choti achite zambiri pa ntchitoyi. Ntchito yolalikira padziko lonse yathandizanso anthu ambiri kudziwa kuti a Mboni za Yehova ndi Akhristu enieni.
12 A Mboni amachita zonsezi chifukwa chokhulupirira ndi mtima wonse kuti zimene aphunzira m’Baibulo ndi zoona. Koma kodi ndi zinthu zinanso ziti zimene zachititsa anthu kukhulupirira kuti a Mboni za Yehova ndi Akhristu enieni?—Werengani Aroma 14:17, 18.
ZIMENE ZIMACHITITSA ANTHU ENA KUKHULUPIRIRA
13. Kodi a Mboni amachita chiyani kuti gulu lawo likhale loyera?
13 Akhristu ambiri odzipereka amakhulupirira ndi mtima wonse kuti ali m’gulu la Yehova ndipo zimene iwo ananena zingatithandize. M’bale wina amene watumikira Yehova kwa nthawi yaitali anati: “A Mboni amayesetsa kwambiri kuti gulu la Yehova likhale loyera. Amapereka malangizo kapena kudzudzula aliyense amene sakuchita bwino.” Amachita zimenezi chifukwa chotsatira mfundo za m’Mawu a Mulungu komanso chitsanzo cha Yesu ndi ophunzira ake. Anthu ena ochepa achotsedwa m’gulu la Yehova chifukwa chokana kutsatira mfundo za Mulungu. Koma anthu ambiri amapitiriza kukhala ndi makhalidwe abwino. Ena a iwo poyamba sanali ndi makhalidwe abwino koma anasintha n’kumatsatira mfundo za Mulungu.—Werengani 1 Akorinto 6:9-11.
14. (a) Kodi anthu ambiri amene anachotsedwa achita chiyani? (b) Kodi zotsatira zake n’zotani?
14 Kodi anthu ambiri amene anachotsedwa achita chiyani? Ambiri alapa ndipo alandiridwanso mumpingo. (Werengani 2 Akorinto 2:6-8.) Kutsatira mfundo zapamwamba za m’Baibulo kwathandiza kuti mpingo ukhale woyera ndiponso wosakayikitsa. Chifukwa cha zimenezi, anthu ambiri akhulupirira kuti a Mboni ndi Akhristu enieni ndipo ndi osiyana kwambiri ndi anthu a m’matchalitchi amene amalekerera makhalidwe oipa.
15. N’chiyani chathandiza m’bale wina kutsimikizira kuti ali m’gulu la Yehova?
15 N’chiyani chimachititsa a Mboni ena kudziwa kuti ali m’gulu la Yehova? M’bale wina wazaka za m’ma 50 anati: “Pali zinthu zitatu zimene ndakhala ndikuzikhulupirira kuyambira ndili wachinyamata. Zinthu zake n’zakuti: (1) Mulungu alipo, (2) Baibulo ndi lochokera kwa Mulungu ndiponso (3) Mulungu akugwiritsa ntchito mpingo wa Mboni za Yehova ndipo akuudalitsa. Ndikamaphunzira Baibulo ndimayesetsa kuonanso ngati ndili ndi zifukwa zomveka zoti ndizikhulupirirabe zinthu zitatuzi. Ndiyeno chaka chilichonse ndimapeza umboni winanso wondithandiza kukhulupirira kwambiri zinthuzi ndipo sindikayikira kuti gulu la Yehova ndi lomweli.”
16. N’chifukwa chiyani mlongo wina anayamikira gulu la Yehova?
16 Mlongo wina amene akutumikira kulikulu lathu ku New York anayamikira gulu la Yehova. Iye ananena kuti ndi gulu lokhali limene limalengeza za dzina la Yehova. Anati izi n’zomveka chifukwa chakuti dzinali limapezeka m’Baibulo maulendo oposa 7,000. Anafotokozanso kuti amalimbikitsidwa akamva mfundo ya pa 2 Mbiri 16:9 yakuti: “Maso a Yehova akuyendayenda padziko lonse lapansi kuti aonetse mphamvu zake kwa anthu amene mtima wawo uli wathunthu kwa iye.” Mlongoyu anati: “Mfundo zimene ndaphunzira zimandithandiza kukhala wokhulupirika n’cholinga choti Yehova aonetse mphamvu zake kwa ineyo. Ndimaona kuti ubwenzi wanga ndi Yehova ndi chinthu chofunika kwambiri. Ndimayamikiranso kwambiri zimene Yesu amachita potithandiza kuti tidziwe bwino Mulungu.”
17. Kodi munthu wina amene sankakhulupirira zoti kuli Mulungu anati chiyani?
17 Munthu wina amene kale sankakhulupirira zoti kuli Mulungu ananena kuti: “Zimene Mulungu analenga zimapereka umboni wakuti iye amafuna kuti anthufe tizisangalala ndipo sangalole kuti mavuto azingopitirirabe. Panopa dzikoli likuipiraipirabe koma chikhulupiriro cha anthu a Yehova chikulimbabe, chikondi chawo chikuwonjezereka ndipo akuchita khama kwambiri. Mzimu wa Yehova ndi umene ukuthandiza kuti zimenezi zichitike.”—Werengani 1 Petulo 4:1-4.
18. Kodi inuyo mukumva bwanji ndi zimene abale awiriwa ananena?
18 M’bale wina amene watumikira Yehova kwa nthawi yaitali sakayikira zoti mfundo zimene timalalikira ndi zoona. Iye anati: “Zimene ndaphunzira pa zaka zonsezi zanditsimikizira kuti Mboni za Yehova zimayesetsa kutsanzira Akhristu oyambirira. Ndayenda m’mayiko osiyanasiyana ndipo ndadzionera ndekha umboni wakuti a Mboni za Yehova ndi ogwirizana pa dziko lonse. Mfundo zimene ndaphunzira m’Baibulo zandithandiza kukhala wosangalala.” M’bale wina wa zaka zoposa 60 anapemphedwa kuti anene zimene zimamutsimikizira kuti alidi m’gulu la Yehova. Poyankha, ananena kuti chifukwa chakuti a Mboni za Yehovafe timakhulupirira kwambiri Yesu Khristu. Iye anafotokoza kuti: “Taphunzira za moyo wa Yesu komanso utumiki wake. Taonanso kuti iye anatisiyira chitsanzo chabwino kwambiri. Tayesetsa kwambiri kusintha moyo wathu kuti tiyandikane ndi Mulungu kudzera mwa Yesu Khristu. Tikudziwa kuti tidzapulumuka chifukwa cha nsembe ya dipo ya Khristu. Tikudziwanso kuti Yesu anaukitsidwa chifukwa pali umboni wa anthu ambiri amene anamuona atauka.”—Werengani 1 Akorinto 15:3-8.
KODI TIYENERA KUCHITA CHIYANI?
19, 20. (a) Kodi Paulo analimbikitsa abale a ku Roma kuchita chiyani? (b) Kodi Akhristufe tili ndi mwayi wotani?
19 Akhristufe timakonda anzathu, choncho timayesetsa kuuza ena mfundo zoona zimene taphunzira. Paulo anauza abale a mumpingo wa ku Roma kuti: “Ngati ukulengeza kwa anthu ‘mawu amene ali m’kamwa mwakowo,’ akuti Yesu ndiye Ambuye, ndipo mumtima mwako ukukhulupirira kuti Mulungu anamuukitsa kwa akufa, udzapulumuka. Munthu amakhala ndi chikhulupiriro mumtima mwake kuti akhale wolungama, koma ndi pakamwa pake amalengeza poyera chikhulupiriro chake kuti apulumuke.”—Aroma 10:9, 10.
20 Tonsefe amene tadzipereka kwa Yehova sitikayikira kuti tili m’gulu lake ndipo tili ndi mwayi wouza ena uthenga wabwino wa Ufumu wa Mulungu. Choncho tikamalalikira tiyenera kusonyeza kuti timakhulupirira kwambiri mfundo za m’Baibulo zimene timaphunzitsa anthu. Tikamatero, anthu ambiri adzachita chidwi ndi uthenga wathu.
^ ndime 3 Onani buku lakuti Jehovah’s Witnesses—Proclaimers of God’s Kingdom, tsamba 191 mpaka 198 ndiponso tsamba 448 mpaka 454.


text:
YANDIKIRANI MULUNGU
“Mwaziulula kwa Tiana”
Kodi mukufuna kudziwa zoona zokhudza Mulungu? Kuti iye ndi ndani, ndi zinthu ziti zimene amakonda, ndi ziti zomwe amadana nazo, ndipo amafuna chiyani? Kudzera m’Mawu ake, Baibulo, Yehova Mulungu watiuza zonse zokhudza iyeyo. Koma si aliyense amene angawerenge Baibulo n’kumvetsa bwino zimene limanena. Kodi n’chifukwa chiyani zili choncho? Chifukwa choti si anthu onse amene angamvetse bwino choonadi cha m’Baibulo koma okhawo amene apatsidwa mwayi umenewo. Tiyeni tikambirane zimene Yesu ananena pa nkhaniyi.—Werengani Mateyu 11:25.
Vesi limeneli limayamba ndi mawu akuti: “Pa nthawi imeneyo Yesu ananena kuti.” Choncho zimene Yesu ananena m’vesili, anazinena chifukwa cha zimene zinali zitangochitika kumene. Iye anali atadzudzula anthu amene sanafune kukhala ophunzira ake. Anthu amenewa anali ochokera m’mizinda itatu ya ku Galileya, yomwe Yesuyo anachitamo zozizwitsa zosiyanasiyana. (Mateyu 11:20-24) Mwina mungadabwe kuti, ‘N’chifukwa chiyani anthu oti anaona zozizwitsa zimene Yesu anachita, analephera kukhulupirira zimene iye ankaphunzitsa?’ N’chifukwa chakuti anthu amenewa anali ndi mtima woipa ndiponso wosamvera.—Mateyu 13:10-15.
Yesu ankadziwa kuti pamafunika zinthu ziwiri kuti munthu amvetse choonadi cha m’Baibulo. Zinthu zimenezi ndi thandizo la Mulungu komanso mtima wabwino. Yesu anati: “Ndikutamanda inu Atate pamaso pa onse, Ambuye wakumwamba ndi dziko lapansi, chifukwa mwabisira zinthu zimenezi anthu anzeru ndi ozindikira ndipo mwaziulula kwa tiana.” Kodi mwaona chifukwa chake tinganene kuti si onse amene angamvetse bwino choonadi cha m’Baibulo? Popeza Yehova ndi “Ambuye wakumwamba ndi dziko lapansi,” ali ndi ufulu wosankha amene akufuna kuwaululira choonadi cha m’Baibulo chimenechi. Komabe izi sizikutanthauza kuti Mulungu amachita tsankho posankha anthu owaululirawo. Nanga n’chifukwa chiyani iye amaulula choonadi cha m’Baibulo kwa anthu ena pomwe ena sawaululira?
Yehova amakonda anthu odzichepetsa osati odzikweza. (Yakobo 4:6) Iye amabisira choonadi “anthu anzeru ndi ozindikira,” kutanthauza anthu amene amadziona kuti ndi anzeru ndiponso ophunzira m’dzikoli ndipo chifukwa cha kunyada, amaona kuti safunika thandizo la Mulungu. (1 Akorinto 1:19-21) Koma Mulungu amaulula choonadi kwa “tiana,” kutanthauza anthu amene amafunitsitsa kudziwa Mulungu ndipo amasonyeza kudzichepetsa ngati mmene ana amachitira. (Mateyu 18:1-4; 1 Akorinto 1:26-28) Pamene Mwana wa Mulungu, Yesu, anali padziko lapansi anakumanapo ndi anthu a magulu awiri onsewa. Atsogoleri ambiri onyada achipembedzo, omwenso anali ophunzira kwambiri, sanamvetse tanthauzo la zimene Yesu ankaphunzitsa. Koma anthu wamba, omwe anali asodzi anamvetsa mosavuta. (Mateyu 4:18-22; 23:1-5; Machitidwe 4:13) Komabe, panali anthu ena olemera komanso ophunzira omwe anasonyeza kudzichepetsa kwenikweni ndipo anakhala otsatira a Yesu.—Luka 19:1, 2, 8; Machitidwe 22:1-3.
Tiyeni tibwererenso ku funso lomwe lili koyambirira kwa nkhani ino lija: Kodi mukufuna kudziwa zoona zokhudza Mulungu? Ngati mukufuna, muyenera kudziwa kuti Mulungu sasangalala ndi anthu amene amadziona kuti ndi anzeru m’dzikoli. Koma amasangalala ndi anthu omwe dzikoli limawaona ngati anthu wamba. Ngati mutaphunzira Baibulo ndi mtima wabwino komanso maganizo oyenera, mungakhale m’gulu la anthu amene Yehova wawapatsa mphatso ya mtengo wapatali, yomwe ndi kumvetsa choonadi chonena za iye. Kumvetsa choonadi chimenechi kungakuthandizeni kukhala osangalala panopa. Kungakuthandizeninso kudzapeza ‘moyo weniweni’ womwe ndi moyo wosatha m’dziko lopanda mavuto lomwe Mulungu walonjeza limene likubwera posachedwapa. *—1 Timoteyo 6:12, 19; 2 Petulo 3:13.
Mavesi amene mungawerenge mu January
^ ndime 7 A Mboni za Yehova ndi okonzeka kukuthandizani kuphunzira choonadi chonena za Mulungu komanso zimene iye akufuna kuchita. Iwo amaphunzira Baibulo ndi anthu kwaulere pogwiritsa ntchito buku lakuti Kodi Baibulo Limaphunzitsa Chiyani Kwenikweni?


text:
MBIRI YA MOYO WANGA
“Ndinkaona, Koma Sindinkadziwa Tanthauzo Lake”
Mu 1975, ndili ndi zaka ziwiri, mayi anga anayamba kukayikira kuti mwina ndili ndi vuto linalake. Tsiku lina amayi atandinyamula, munthu wina anagwetsa chinthu chinachake pansi ndipo chinachita phokoso kwambiri. Amayi anadabwa kuona kuti ine sindinadzidzimuke ngakhale pang’ono. Nditakwanitsa zaka zitatu, ndinali ndisanayambebe kulankhula. Kenako makolo anga anakhumudwa kwambiri madokotala atawauza kuti ndine wogontha.
Ndidakali mwana, banja la makolo anga linatha, ndipo mayi ndi amene anatenga anafe, ineyo, mchimwene wanga ndi mchemwali wanga, n’kumatisamalira. Pa nthawi imeneyo, ku France, njira zimene ankagwiritsa ntchito pophunzitsa ana osamva zinali zosiyana ndi za masiku ano ndipo njira zambiri zinkachititsa kuti anawo azivutika kwambiri. Komabe ineyo kuyambira ndili mwana ndinali ndi mwayi kusiyana ndi ana ena osamva. Ndiloleni ndikufotokozereni chifukwa chake ndikutero.
Kwa zaka zambiri, aphunzitsi ambiri ankakhulupirira kuti ana osamva ayenera kuphunzitsidwa powakakamiza kuti azilankhula komanso azidziwa zimene aphunzitsi akunena poona milomo ya aphunzitsiwo. Komanso ku France komwe ndinakulira, kunali lamulo loletsa kugwiritsa ntchito chinenero chamanja m’masukulu. Ana ena ankawamangirira manja kumbuyo pa nthawi imene akuphunzira.
Ndili mwana, mlungu uliwonse ndinkatha maola angapo ndikuphunzitsidwa kulankhula. Ankandigwira nsagwada kapena mutu n’kumandiuza kuti ndilankhule ngakhale kuti sindikanamva zimene ndikulankhulazo. Komanso sankandilola kulankhula ndi ana anzanga pogwiritsa ntchito manja. Ndimaona kuti zaka zimenezi zinali zovuta kwambiri pa moyo wanga.
Nditakwanitsa zaka 6, anandipititsa kusukulu inayake ya ana osamva, yogonera komweko. Kumeneku n’kumene ndinakumana kwa nthawi yoyamba ndi ana anzanga osamva. Komabe kusukulu imeneyinso sankalola kuti tizilankhulana pogwiritsa ntchito chinenero chamanja. Tikapezeka tikulankhula chinenero chamanjachi m’kalasi, ankatithyola zala kapena kutikoka tsitsi. Komabe tinkalankhula mobisa pogwiritsa ntchito zizindikiro zomwe tinayambitsa. Zimenezi zinkathandiza kuti ndizilankhulana ndi anzanga. Kwa zaka zinayi, ndinakhalako wosangalala.
Koma nditakwanitsa zaka 10 anandipititsa kusukulu ya pulayimale ya ana akumva. Ndinakhumudwa kwambiri moti ndinkangoona ngati ana onse osamva anafa ndipo ndatsala ndekha. Chifukwa chotsatira malangizo a madokotala, anthu a m’banja lathu sanaphunzire chinenero chamanja komanso sankandilola kucheza ndi ana ena osamva. Iwo ankachita izi chifukwa madokotala anawauza kuti zimenezi zipangitsa kuti ndiiwale zimene ndinaphunzira zondithandiza kuti ndiyambe kulankhula. Ndimakumbukira zimene zinachitika tsiku lina titapita kwa dokotala wina. Iye anaika buku la chinenero chamanja padesiki lake. Nditaona chithunzi pachikuto cha bukulo, ndinapempha kuti andipatse bukulo koma nthawi yomweyo dokotalayo analibisa. *
MMENE NDINAYAMBIRA KUKONDA MULUNGU
Mayi anga ankayesetsa kutiphunzitsa anafe mfundo za m’Baibulo. Iwo ankapita nafe kumisonkhano ya Mboni za Yehova yomwe inkachitikira m’dera lathu. Popeza ndinali mwana, sindinkamva zambiri pamisonkhanoyo. Komabe anthu osiyanasiyana ankasinthana n’kumakhala nane pafupi ndipo ankandilembera manotsi a zimene zikukambidwa. Ndinkakhudzidwa kwambiri ndi chikondi chawo komanso mmene ankandisamalirira. Kunyumba, mayi ankaphunzira nane Baibulo komabe sindinkamvetsa bwino zimene ndinkaphunzirazo. Nthawi zina ndinkamva ngati mneneri Danieli, yemwe atalandira mawu aulosi kuchokera kwa mngelo ananena kuti: “Ndinamva zimene ananenazo, koma sindinadziwe tanthauzo lake.” (Danieli 12:8) Kwa ine, “Ndinkaona, koma sindinkadziwa tanthauzo lake.”
Komabe pang’onopang’ono, ndinayamba kuphunzira mfundo za m’Baibulo. Mfundo iliyonse imene ndaimvetsa ndinkaiona kuti ndi yamtengo wapatali, ndipo ndinkayesetsa kuitsatira pa moyo wanga. Komanso ndinaphunzira zambiri kuchokera ku khalidwe la anthu ena. Mwachitsanzo, Baibulo limanena kuti tiyenera kukhala oleza mtima. (Yakobo 5:7, 8) Koma mfundo imeneyi sindinkaimvetsa bwino. Komabe nditaona mmene Akhristu anzanga ankasonyezera khalidweli, ndinamvetsa bwino tanthauzo la kuleza mtima. Kunena zoona anthu a mu mpingo wathu andithandiza kwambiri.
NDINAKHUMUDWA KWAMBIRI KOMA KENAKO NDINASANGALALA
Ndisanakwanitse zaka 20, tsiku lina ndinaona anyamata osamva akulankhulana m’chinenero chamanja. Ndinayamba kucheza nawo mobisa moti ndinayamba kuphunzira chinenero chamanja cha ku France. Komanso ndinapitiriza kusonkhana ndi Mboni za Yehova ndipo kumisonkhanoko ndinkacheza ndi mnyamata wina dzina lake Stéphane, yemwe ankandikonda kwambiri. Iye ankayesetsa kulankhula nane ndipo chifukwa cha zimenezi inenso ndinayamba kumukonda kwambiri. Koma pasanapite nthawi, panachitika zinthu zimene zinandikhumudwitsa kwambiri. Stéphane anamangidwa atakana kupita kunkhondo chifukwa cha zimene amakhulupirira. Kumangidwa kwake kunandikhumudwitsa kwambiri moti ndinasiya kupita kumisonkhano.
Patatha miyezi 11, Stéphane anatuluka kundende. Ndinadabwa kwambiri kuona akulankhula nane m’chinenero chamanja. Iye anaphunzira chinenerochi kundende. Ndikamaona Stéphane akugwiritsa ntchito manja komanso nkhope yake polankhula nane, mumtima mwanga ndinkasangalala kwambiri.
NDINAYAMBA KUMVETSA ZIMENE BAIBULO LIMAPHUNZITSA
Stéphane anayamba kuphunzira nane Baibulo m’chinenero chamanja. Apa m’pamene ndinayamba kugwirizanitsa mfundo za m’Baibulo zosiyanasiyana zimene ndinali nditamva. Ndili mwana, ndinkakonda kuona zithunzi zokongola za m’mabuku athu n’kumasiyanitsa anthu otchulidwa m’Baibulo. Zithunzizo zinkandithandizanso kuganizira makhalidwe a anthuwo ndipo zimenezi zinkachititsa kuti ndidziwe bwino nkhani zokhudza anthuwo. Ndinkadziwa zokhudza Abulahamu, “mbewu” yake ndiponso “khamu lalikulu.” Koma pamene Stéphane anandifotokozera mfundozi m’chinenero chamanja, m’pamene ndinazimvetsa bwino. (Genesis 22:15-18; Chivumbulutso 7:9) Zinali zoonekeratu kuti chimenechi ndiye chinenero changa chenicheni.
Popeza tsopano ndinkamvetsa zimene zinkanenedwa pa misonkhano, ndinayamba kufuna kudziwa zambiri chifukwa zinkandikhudza mtima. Chifukwa chothandizidwa ndi Stéphane, ndinayamba kumvetsa bwino zimene Baibulo limaphunzitsa ndipo mu 1992 ndinabatizidwa posonyeza kudzipereka kwanga kwa Yehova Mulungu. Komabe popeza ndili mwana ndinalibe mwayi wolankhula komanso kucheza ndi anthu, ndinali wamanyazi komanso ndinkachita mantha kulankhula ndi anthu.
ANANDITHANDIZA KUTHETSA MANYAZI
Patapita nthawi, kagulu kathu ka anthu osamva kanaphatikizidwa ndi mpingo wina wa Mboni za Yehova womwe unkasonkhana mumzinda wa Bordeaux. Izi zinathandiza kuti ndipite patsogolo mwauzimu. Ngakhale kuti ndinkavutikabe kumvana ndi anthu, anzanga akumva ankaonetsetsa kuti ndikumvetsa zimene zikunenedwa. Gilles ndi mkazi wake, Elodie, ankayesetsa kulankhula nane. Nthawi zambiri, misonkhano ikatha, ankandiitanira kunyumba kwawo kuti tikadye chakudya kapena kumwa limodzi khofi. Izi zinachititsa kuti tizigwirizana kwambiri. N’zosangalatsa kwambiri kukhala pakati pa anthu amene amasonyezana chikondi potsanzira Mulungu.
Mu mpingo womwewu ndinakumana ndi mtsikana wina wokongola kwambiri, dzina lake Vanessa. Ndinakopeka naye chifukwa amayesetsa kupewa kukhumudwitsa ena komanso amachita zinthu mwachilungamo. Iye ankaona kuti vuto langa lakusalankhula silingamulepheretse kulankhula nane koma lingamuthandize kuphunzira kulankhula ndi anthu ogontha. Zimenezi zinachititsa kuti tiyambe chibwenzi ndipo tinakwatirana m’chaka cha 2005. Ngakhale kuti ndimavutikabe kucheza ndi anthu, Vanessa wandithandiza kuthetsa vuto langa la manyazi komanso kuti ndizitha kufotokoza maganizo anga momasuka. Iye amandithandiza kwambiri kukwaniritsa udindo wanga kumpingo ndipo ndimayamikira kwambiri thandizo lake.
MADALITSO ENA OCHOKERA KWA YEHOVA
Chaka chimene tinakwatirana, ofesi ya nthambi ya Mboni za Yehova ya ku France inandiitana kuti ndikaphunzire ntchito yomasulira mabuku a Mboni za Yehova. Pa zaka zapitazi, ofesi ya Mboni za Yehova ku France yakhala ikuyesetsa kutulutsa ma DVD a m’chinenero chamanja. Koma chifukwa choti pali zinthu zambiri zofunika kumasuliridwa, iwo anaona kuti pakufunikanso omasulira ambiri.
Ine ndi Vanessa tinaona kuti kukatumikira kumaofesi a Mboni za Yehova ndi madalitso, komabe poyamba tinkada nkhawa kuti mwina kuchita zimenezi kusokoneza zinthu zina. Tinkaganiza kuti ndikachoka, ndani azisamalira kagulu kathu ka chinenero chamanja? Nanga ndani azikhala m’nyumba yathu? Kodi Vanessa apeza ntchito? Koma Yehova anathandiza pa mavuto onsewa. Tinaona kuti Yehova amatikonda kwambiri komanso amakonda anthu osamva.
AKHRISTU ANZANGA AMANDITHANDIZA KWAMBIRI
Nditayamba kugwira ntchito yomasulira, ndinaona kuti Mboni za Yehova zikuyesetsa kuthandiza anthu osamva kuphunzira za Yehova. Komanso ndimasangalala kwambiri kuona kuti anthu ambiri amene ndikugwira nawo ntchito yomasulira amayesetsa kulankhula nane. Ndimakhudzidwa mtima kuona anthu ambiri akuyesetsa kulankhula nane pogwiritsa ntchito zizindikiro zochepa zimene aphunzira. Ndimaona kuti samandisala ngakhale pang’ono. Zonsezi ndi umboni woti anthu a Yehova amakondana komanso amagwirizana.—Salimo 133:1.
Ndimayamikira Yehova kuti kudzera mu mpingo wachikhristu, amaonetsetsa kuti nthawi zonse pakhale munthu wina woti azindithandiza. Ndimayamikiranso mwayi womwe ndili nawo wothandiza anthu osamva anzanga kudziwa Mlengi wathu wachikondi komanso kukhala naye pa ubwenzi. Ndidzasangalala kwambiri ikadzafika nthawi imene anthu sadzalepheranso kulankhulana chifukwa chosiyana zinenero. Tonse, monga banja limodzi, tizidzalankhula “chilankhulo choyera” chomwe ndi choonadi chonena za Yehova Mulungu ndi zolinga zake.—Zefaniya 3:9.
^ ndime 9 M’chaka cha 1991 m’pamene boma la France linalola kuti ana azigwiritsa ntchito chinenero chamanja pophunzira.


text:
SIERRA LEONE NDI GUINEA
Anamupatsa Dzina Loti “Baibulo” Brown
William R. Brown
CHAKA CHOBADWA 1879
CHAKA CHOBATIZIDWA 1908
MBIRI YAKE Anali woyamba kutsogolera ntchito yolalikira ku West Africa.
MU 1907, William akugwira ntchito yokonza ngalande yaikulu yotchedwa Panama Canal, anatulukira pamalo ena pamene M’bale Isaiah Richards ankakamba nkhani m’mbali mwa msewu. Pokamba nkhaniyi ankagwiritsa ntchito tchati chosonyeza zimene Mulungu wakhala akuchita pokwaniritsa cholinga chake. Nthawi yomweyo, William anadziwa kuti wapeza chipembedzo choona ndipo anabwerera ku Jamaica kuti akaphunzitse mayi ake ndi mchemwali wake. Kenako nawonso anakhala Ophunzira Baibulo.
M’bale Brown anatumikira mumzinda wa Panama kwa kanthawi. Ali komweko anakumana ndi Evander J. Coward, amene anatumizidwa ndi Watch Tower Society kuti azikakamba nkhani ku Panama. M’bale Coward anali wodziwa kukamba nkhani mwaluso, ndipo anthu ambiri ankakhamukira ku nkhani zake. Ataona khama la M’bale Brown, anamuuza kuti apitire limodzi kukalalikira ku Trinidad.
Kwa zaka 10 kapena kuposerapo, M’bale Brown ankayendayenda ku West Indies. Iye ankalimbikitsa timagulu ta Ophunzira Baibulo komanso kuchita upainiya. Mu 1920, m’baleyu anakwatira mlongo wina wokhulupirika dzina lake Antonia. Patangodutsa masiku awiri kuchokera pa tsiku la ukwati, iwo anauyamba ulendo wa kukachilumba ka Montserrat ku Leeward Islands. Iwo ankaonetsa Sewero la Pakanema la Chilengedwe. Analalikiranso kuzilumba za Barbados, Dominica ndi Grenada. Apatu tingati analiyamba bwino banja lawoli.
Patapita zaka ziwiri, m’baleyu analembera kalata Joseph F. Rutherford amene pa nthawiyo ankayang’anira ntchito ya anthu a Yehova. M’kalatayo anati: “Yehova wandithandiza kulalikira m’zilumba zambiri za kuno ndipo panopa kuli ophunzira ambiri. Kodi ndipitirize kuzungulira m’zilumbazi?” Pasanapite masiku ambiri, M’bale Rutherford anamuyankha kuti: “Upite kudziko la Sierra Leone ku West Africa ndipo utenge mkazi wako ndi mwana wako.”
Pa zaka 27 zimene M’bale Brown anatumikira ku West Africa limodzi ndi banja lake, iye sankakonda kukhala mu ofesi. Ankangofuna kulalikira basi. Popeza ankagwiritsa ntchito Baibulo nthawi zonse pophunzitsa, anthu anamupatsa dzina loti “Baibulo” Brown.
Mu 1950, M’baleyu ali ndi zaka 71, anabwerera ndi mkazi wake ku Jamaica n’kumakachita upainiya. Iye sanasiye upainiya mpaka pamene anamaliza utumiki wake padzikoli mu 1967. Kunena zoona, m’baleyu ankakonda upainiya. Ankaona kuti upainiya ndi mwayi waukulu kwambiri.